अतिप्रमाणात शीतपेय घेणे आणि खूप गोड खाण्याच्या सवयीमुळे चांगले आरोग्य असणाऱ्या लोकांनाही हृदयविकार होण्याची शक्यता असल्याचा इशारा संशोधकांनी नव्याने करण्यात आलेल्या अभ्यासात दिला आहे . ब्रिटनमधील सुरे विद्यापीठाच्या संशोधकांनी याबाबत अधिक संशोधन केले . खूप साखर असलेले खाद्यपदार्थ खाण्यामुळे आरोग्य चांगले असणाऱ्या लोकांच्या रक्तातील चरबीचे प्रमाण वाढते . तसेच यकृतामध्येही मोठय़ा प्रमाणात चरबी साठून राहते , असे या संशोधकांना आढळून आले . क्लिनिकल सायन्स या नियतकालिकामध्ये प्रसिद्ध करण्यात आलेल्या या संशोधनामध्ये याबाबत माहिती देण्यात आली आहे . यासाठी दोन गट स्थापन करण्यात आले . यामध्ये कमी आणि अधिक प्रमाणात यकृतात असलेल्या फॅटचा अभ्यास करण्यात आला . त्यांना कमी / अधिक प्रमाणात साखर देऊन त्याचा हृदय व रक्तवाहिन्यांसंबंधी आरोग्य यावर नेमका काय परिणाम होतो , हे तपासण्यात आले . कमी साखर असलेल्या आहारामध्ये १४० पेक्षा कमी कॅलरीज असतात . तसेच अति प्रमाणात साखर असलेल्या आहारामध्ये ६५० पेक्षा अधिक कॅलरीज असतात . १२ आठवडे उच्च प्रमाणात साखरेचा आहार देण्यात आल्यानंतर सहभागी लोकांच्या यकृतातील चरबीचे प्रमाण अधिक आढळून आले . त्यामुळे त्यांना हृदय व रक्तवाहिन्यांसंबंधी रोग , हृदयविकारचा झटका आणि स्ट्रोक येण्याचा धोका वाढला होता , असे संशोधकांनी सांगितले . जर अधिक प्रमाणात साखरयुक्त पदार्थ घेतले तर चरबीच्या चयापचय क्रियेमध्ये बदल होतो . तसेच यामुळे हृदयविकार होण्याची शक्यता वाढते , असे ग्रिफीन यांनी म्हटले आहे .


मुख्यधारेतील चित्रपट असो किंवा समांतर चित्रपट , ओम पुरी यांनी दोन्ही ठिकाणी आपली अमीट छाप उमटवली . हिंदीसोबतच कन्नड , मराठी , मल्ल्याळम , पंजाबी आणि तेलुगू चित्रपटांमध्ये ओम पुरी यांनी अभिनय केला . १९७२ पासून अभिनय क्षेत्रात काम करणाऱ्या ओम पुरी यांनी अनेक दर्जेदार भूमिका केल्या आहेत . १ . आक्रोश गोविंद निहलानी यांच्या १९८० मध्ये प्रदर्शित आक्रोशमधील भूमिका प्रेक्षकांच्या दिर्घकाळ स्मरणात राहील . या चित्रपटात ओम पुरी यांनी अमरिश पुरी आणि नसरुद्दीन शाह यांच्यासारख्या दिग्गजांसोबत अभिनय केला . मानवी भावभावनांचे उत्तम चित्रण असणाऱ्या या चित्रपटाचा समावेश चित्रपट सृष्टीला आकार देणाऱ्या पहिल्या ६० चित्रपटांमध्ये होतो . याच चित्रपटातील भूमिकेमुळे ओम पुरी यांना पहिला फिल्मफेअर पुरस्कार मिळवून दिला . याशिवाय या चित्रपटाला सर्वोत्कृष्ट चित्रपटाचा पुरस्कारदेखील मिळाला . २ . आरोहण ऑफ बीट प्रकारातील हा चित्रपट १९८२ मध्ये प्रदर्शित झाला . पंकज कपूर आणि ओम पुरी यांनी या चित्रपटात महत्त्वाच्या भूमिका साकारल्या . सावकाराच्या जाचात अडकलेल्या हरी या गरिब शेतकऱ्याची भूमिका या चित्रपटात ओम पुरी यांना अतिशय सक्षमपणे साकारली . या चित्रपटाचे त्यावेळी सर्वांनीच तोंडभरुन कौतुक केले होते . याच भूमिकेने ओम पुरी यांना पहिलावहिला राष्ट्रीय पुरस्कार मिळवून दिला . ३ . अर्धसत्य १९८३ मध्ये आलेला गोविंद निहलानी यांच्या अर्धसत्य चित्रपटात ओम पुरी यांच्या सशक्त अभिनयाची झलक पुन्हा एकदा पाहायला मिळाली . आपल्या कर्तव्यात कमी पडलेला मात्र प्रामाणिक असलेला पोलीस अधिकारी ओम पुरी यांनी साकारला होता . ओम पुरींची ही भूमिका त्यांच्या कारकिर्दीतील एक सर्वोत्कृष्ट भूमिका होती . या भूमिकेने ओम पुरींना राष्ट्रीय पुरस्कार मिळवून दिला . ४ . जाने भी दो यारो जाने भी दो यारो हा व्यंगात्मक विनोदी चित्रपट १९८३ मध्ये प्रेक्षकांच्या भेटीला आला . प्रशासन , राजकारण , व्यवसाय यांच्यामधील भ्रष्टाचार यावर जाने भी दो यारोमधून भाष्य करण्यात आले होते . ओम पुरी यांनी या चित्रपटात अहुजा नावाच्या एका भ्रष्ट व्यक्तीची भूमिका साकारली होती . ब्लॅक कॉमेडी प्रकारातील हा चित्रपट प्रचंड यशस्वी ठरला . समीक्षकांनीदेखील या चित्रपटाचे कौतुक केले .


मालिका जगतात गेल्या काही दिवसांपासून एकाच विषयाची चर्चा सुरु आहे . ती चर्चा म्हणजे सोनी वाहिनीवर प्रसारित केल्या जाणाऱ्या ‘पहरेदार पिया की’ या मालिकेची . अनेकांनाच खटकणारं कथानक असणाऱ्या या मालिकेत ९ वर्षांचा मुलगा आणि १८ वर्षांची मुलगी यांचं लग्न होताना दाखवण्यात आलं असून , येत्या काही भागांमध्ये सुहाग रात आणि हनिमून यांसारख्या गोष्टीही दाखवण्यात येणार आहेत . आधीच रटाळ मालिकांचा मारा कमी होता की काय , जे आता ‘पहरेदार पिया की’ या मालिकेतून असं काहीतरी सादर करण्यात येत आहे , असाच सूर अनेकांनी आळवला . इतकच नव्हे तर , या मालिकेविरोधात change . org या वेबसाइटवर एक ऑनलाइन याचिकाही दाखल करण्यात आली होती . ‘इंडिया टुडे’ने प्रसिद्ध केलेल्या वृत्तानुसार माहिती व प्रसारण मंत्री स्मृती इराणी यांच्याकडे ही याचिका पोहोचली असून , त्यांनी ‘ब्रॉडकास्टींग कन्टेन्ट कम्प्लेन्ट्स काउन्सिल’कडे ( BCCC ) तातडीने मालिकेबद्दल योग्य ते निर्णय घेण्याची मागणी केली आहे . त्यामुळे आता खुद्द इराणींनीच केलेल्या या मागणीमुळे आता मालिकेचं भविष्य धोक्यात आल्याचं चित्र पाहायला मिळत आहे . वाचा : ‘चक दे ! इंडिया’विषयी या गोष्टी तुम्हाला माहितीयेत का ? change . org या वेबसाइटवर काही दिवसांपूर्वी ‘पहरेदार पिया की’ या मालिकेविरोधात ऑनलाइन याचिका दाखल करण्यात आली होती . नऊ वर्षीय रतन ( अफान खान ) आणि १८ वर्षीय दिया ( तेजस्वी प्रकाश ) यांचे मालिकेत लग्न झालेलं दाखवलंय . त्यामुळे या चित्रपटाचा समवयीन मुलांवर चुकीचा परिणाम होऊ नये यासाठी ही ऑनलाइन याचिका दाखल करण्यात आली आहे . या याचिकेला आतापर्यंत एक लाखांपेक्षा जास्त लोकांनी पाठिंबा दिला असून , पाठिंबा देणाऱ्यांचा आकडा दिवसेंदिवस वाढतच आहे . तेव्हा आता मालिकेचं भविष्य काय असणार हे पाहणं महत्त्वाचं ठरणार आहे .


या वर्षीचा सर्वात मोठा चित्रपट अशी चर्चा असलेला ‘ठग्स ऑफ हिंदोस्तान’ या चित्रपटाविषयी रोज नवनवीन चर्चा रंगताना दिसत आहेत . त्यामुळे या चित्रपटाविषयीची प्रेक्षकांची उत्सुकताही कमालीची वाढल्याचं पाहायला मिळत आहे . यादरम्यान या चित्रपटातील एक पोस्टर लीक झाल्याचं समोर येत आहे . ‘पिंकव्हिला’नुसार , बहुचर्चित ठरत असलेला ‘ठग्स ऑफ हिंदोस्तान’ हा चित्रपट यावर्षी प्रदर्शित होणार असून या चित्रपटाच्या माध्यमातून बॉलिवूडचा मिस्टर परफेक्शनिस्ट आमिर आणि बॉलिवूडचे महानायक अमिताभ बच्चन एकत्र स्क्रिन शेअर करणार आहेत . त्यापूर्वी या चित्रपटातील भूमिकांवरुन पडदा दूर सारला जात आहे . नुकताच या चित्रपटातील आमिरच्या भूमिकेवरील पडदाही दूर करण्यात आला आहे . मात्र या हा फोटो प्रदर्शित होण्यापूर्वीच चित्रपटाचं एक पोस्टर लीक झाल्याचं समोर आलं आहे . लीक झालेल्या या पोस्टरमध्ये आमिर खान , अमिताभ बच्चन , कतरिना कैफ आणि फातिमा सना शेख दिसून येत आहेत . दरम्यान , व्हायरल होत असलेल्या या पोस्टरमध्ये ही चारही कलाकार मंडळी अॅक्शन पोझमध्ये दिसत आहेत . हे पोस्टर २७ सप्टेंबर रोजी प्रदर्शित करण्यात येणार होतं . मात्र त्यापूर्वीच ते लीक झालं आहे . हा चित्रपट फिलिप टेलरच्या ‘कन्फेशन्स ऑफ अ ठग्स’ या कांदबरीवर आधारलेला आहे . २७ सप्टेंबरला या चित्रपटाचा पाहिला ट्रेलर प्रदर्शित होणार आहे . तर ८ नोव्हेंबरला हा चित्रपट प्रदर्शित होणार आहे .


‘बिग बॉस’च्या दहाव्या पर्वाचीच सध्या सर्वत्र चर्चा सुरु आहे . यावेळी या वादग्रस्त घरामध्ये शिक्षकापासून ते अगदी गुगलमध्ये काम करणारे काही सर्वसामान्य चेहरेसुद्धा दिसणार आहेत . त्यामुळे प्रत्येक पर्वामध्ये फक्त आणि फक्त सेलिब्रिटींमुळेच चर्चेत येणाऱ्या ‘बिग बॉसच्या घरामध्ये लुधियानाचा एक व्यावसायिकही प्रवेशाच्या तयारीत आहे . ३० वर्षांचा हा रांगडा देव देवगण म्हणजेच देविंदर सिंग देवगण सध्या त्याच्या एका फेसबुक पोस्टमुळे चर्चेत आहे . जोरजोरात बोलण्याची सवय असणाऱ्या देवला भांगडा हा नृत्यप्रकार फार आवडतो . त्याने पंजाब विद्यापीठातून पदवीचे शिक्षण घेतले आहे . बिग बॉसच्या घरात जाण्यासाठीच्या शर्यतीत उतरलेल्या तेरा सर्वसामान्य चेहऱ्यांपैकी देव एक स्पर्धक आहे . पण , इतक्यातच देवच्या पुढचे आव्हान संपणार नाही आहे . यापुढे प्रेक्षकांवर आपली छाप पाडत त्यांची मनं जिंकण्याची मोठी जबाबदारीसुद्धा लुधियानाच्या या व्यावसायिकावर असणार आहे . मुळचा पंजाबी असल्यामुळे इतर १२ स्पर्धकांना देव चांगलीच टक्कर देणारा ठरु शकतो . त्यामुळे या वादग्रस्त घरामध्ये प्रवेश मिळवण्यात हा ‘पंजाब दा पुत्तर’ यशस्वी होणार का हे पाहणे औत्सुक्याचे ठरणार आहे . पण , इतरांवर नेहमीच वर्चस्व दाखवण्याचा देवचा स्वभाव त्याला त्रासदायक ठरु शकतो हेही तितकेच खरे आहे . कारण ‘जशास तसे’ अशाच काहीशा नियमावलीवर बिग बॉसच्या घरातील सूत्र चालत असतात . या कार्यक्रमाचे आतापर्यंतचे स्वरुप पाहता वादविवाद आणि त्यापासून मिळणारी लोकप्रियता यांच्या बळावर नेहमीच टीआरपीच्या बाबतीत बिग बॉस अग्रस्थानी असतो . हे बिग बॉसचे १० वे पर्व असल्यामुळे सध्या टेलिव्हीजन विश्वात त्याचीच चर्चा रंगत आहे . अभिनेता सलमान खान यावेळीही त्याच्या हटके शैलीमध्ये या कार्यक्रमाच्या सूत्रसंचालनाची धुरा सांभाळणार आहे . १६ ऑक्टोबरला या बहुप्रतिक्षित कार्यक्रमाला सुरुवात होणार असून अभिनेत्री दीपिका पदुकोण बिग बॉसच्या मंचावर येणार असल्याची चर्चा आहे .


विमानप्रवास कंपन्यांकडून ग्राहकांना कायमच वेगवेगळ्या निमित्ताने आकर्षक ऑफर्स देण्यात येतात . याचा कंपन्या आणि ग्राहक दोघांनाही होतो . काही दिवसांवर आलेल्या स्वातंत्र्य दिनानिमित्त जेट एअरवेज कंपनीने एक खास घोषणा केली आहे . कंपनीने भारतात ९ दिवसांच्या सेलची घोषणा केली असून या सेलला ‘फ्रिडम सेल’ असे नावही देण्यात आले आहे . यामध्ये प्रवाशांना विमान तिकीटावर १० ते ३० टक्के सूट देण्यात येणार आहे . ९ दिवसांचा हा सेल ७ ऑगस्टपासून सुरु होणार असून १५ ऑगस्टपर्यंत लागू होणार आहे . ही सूट जवळपास २० देशांमध्ये जाण्यासाठी लागू कऱण्यात आली असून त्यात काही युरोपिय देशांचाही समावेश असल्याचे कंपनीने सांगितले आहे . आंतरराष्ट्रीय स्तरावरील ठिकाणांमध्ये दुबई , पॅरीस , आबुधाबी , दोहा , सिंगापूर , हाँगकाँग , कुवेत , लंडन , कोलंबो , काठमांडू या देशांच्या तिकीटात सूट मिळणार आहे . आंतरराष्ट्रीय प्रवासासाठी ३० टक्के तर देशांतर्गत प्रवासासाठी १० टक्के सूट मिळणार आहे . मात्र यासाठी तुम्हाला ७ ते १५ ऑगस्ट या कालावधीत तिकट बुक करावे लागणार आहे . वनवे आणि रिटर्न अशा दोन्हीसाठी ही सूट मिळेल . याबरोबरच प्रीमियर आणि इकॉनॉमी क्लासवर डिस्काऊंट देण्यात आले आहे . या ऑफरचा लाभ घ्यायचा असेल तर देशांतर्गत प्रवासासाठी ३० सप्टेंबरपर्यंतच्या प्रवासाचे तिकीट काढता येणार आहे . तसेच ही ऑफर इतर कोणत्याही ऑफरसोबत वापरता येणार नाही .


हिंदी सिनेजगतात १२ एप्रिल १९९६ रोजी प्रदर्शित झालेल्या ‘साजन चले ससुराल’ चित्रपटाने अफाट लोकप्रियता मिळवली जी आजही कायम आहे . तब्बल २१ वर्षांनंतर या चित्रपटाचे निर्माते मन्सूर अहमद सिद्दीकी यांनी याचा सिक्वल तयार करण्याची घोषणा नुकतीच केली . या चित्रपटासह ‘राधे मुरारी’ या मराठी चित्रपटाची घोषणाही यावेळी मान्यवरांच्या उपस्थितीत करण्यात आली . वाचा : असा पार पडला निर्मिती सावंत यांच्या मुलाचा साखरपुडा ‘साजन चले ससुराल २’ चे कथालेखन आणि दिग्दर्शन एन . एन सिद्दीकी करणार आहेत . अनस फिल्म्स् आणि ए . ए ब्रदर्स यांच्या संयुक्त विद्यमाने ‘साजन चले ससुराल २’ची निर्मिती केली जाईल . लवकरच या चित्रपटातील नायक , नायिका तसेच इतर कलाकारांची घोषणा करण्यात येईल . या सिनेमाची कथा , पटकथा तयार झाली असून , सोबत उदय टिकेकर , दाक्षिणात्य अभिनेता गुलू दादा , सोनल माँटेरीयो या कलाकारांची निवड चित्रपटासाठी करण्यात आली आहे . या हिंदी चित्रपटासोबत सिद्दीकी ‘राधे मुरारी’ या मराठी चित्रपटाची निर्मिती करणार आहेत . एन . एन सिद्दीकी या चित्रपटाचे दिग्दर्शन करणार आहेत . लवकरच दोन्ही चित्रपटांच्या चित्रीकरणाला प्रारंभ करण्यात येणार असून , ‘राधे मुरारी’ या मराठी चित्रपटात अमित रायन पाटील , गौरव घाटणेकर , उदय टिकेकर , दिपाली सय्यद , किर्ती आडारकर या कलाकारांच्या भूमिका असणार आहेत . दिग्दर्शक एन . एन सिद्दीकी यांचा ‘हिरो’ हा आगामी मराठी चित्रपटही प्रदर्शनासाठी सज्ज झाला आहे . वाचा : विमानतळावर पूर्वाश्रमीच्या प्रियकराचेच जॅकेट वापरते प्रियांका चोप्रा निर्माते मन्सूर अहमद सिद्दीकी यांनी याआधी ‘साजन चले ससुराल’ या चित्रपटासोबतच ‘रंग’ , ‘ताकत’ , ‘दिल ने फिर याद किया’ या हिंदी चित्रपटांची निर्मिती केली आहे . डेविड धवन यांच्या दिग्दर्शनाखाली तयार झालेल्या ‘साजन चले ससुराल’मधील ‘राम नारायण बाजा बजाता…’ , ‘दिल जान जिगर तुझपे निसार…’ , ‘बाय बाय मिस गुड नाईट…’ आदी गाणी खूप गाजली होती . सुमधूर गीतसंगीताची हीच परंपरा पुढे सुरू ठेवत ‘साजन चले ससुराल २’च्या माध्यमातून प्रेक्षकांना पुन्हा एकदा संगीतप्रधान मनोरंजक चित्रपट देण्याचा सिद्दीकी यांचा मानस आहे .


प्रो - कबड्डीच्या पाचव्या पर्वात घरच्या मैदानावर खेळताना अखेर बंगळुरु बु्ल्सच्या संघाला सूर सापडलेला आहे . आज झालेल्या एकमेव सामन्यात बंगळुरु बुल्सच्या संघाने बंगाल वॉरियर्सवर ३१ - २५ अशी मात केली होती . बंगळुरु बुल्सकडून आज रेडर्स आणि बचावपटूंनी अष्टपैलू खेळाचं प्रदर्शन करत आपली पराभवाची मालिका खंडीत केली . बंगळुरु बुल्सकडून आजच्या सामन्यात कर्णधार रोहीत कुमार आणि अजय कुमार यांनी रेडींगमध्ये बंगालच्या संघावर दबाव टाकला . अजयने रेडींगमध्ये ८ गुणांची कमाई केली . कर्णधार रोहीत कुमारने सामन्यात ६ गुण मिळवले . रोहीतने रेडींगसोबत बचावातही आपलं भरीव योगदान दिलं . आजच्या सामन्यात महत्वाची गोष्ट म्हणजे बंगळुरुच्या संघातील प्रत्येक खेळाडूने विजयासाठी आपला हातभार लावला . याआधीच्या सामन्यांमध्ये कर्णधार रोहीत कुमारवर संघाचा भार येत होता , मात्र आज बंगळुरुने परिपूर्ण खेळाचं प्रदर्शन घडवलं . बंगळुरुकडून बचावपटू रविंदर पेहेल , महेंदर सिंह आणि आशिष कुमारने चांगल्या खेळाचं प्रदर्शन घडवलं . बंगालच्या संघातल्या महत्वाच्या रेडर्सवर अंकुश ठेवण्यात बंगळुरुचे बचावपटू यशस्वी ठरले . बंगाल वॉरियर्सला आज कमकुवत रेडींगने दगा दिला . कोरियन खेळाडू जँग कून लीचा अपवाद वगळता कोणत्याही खेळाडूने पॉईंट मिळवले नाही . लीने आजच्या सामन्यात बंगालकडून एकाकी झुंज देत ८ पॉईंटची कमाई केली . त्याला मणिंदर सिंह आणि विनोद कुमारकडून हवी तशी साथ मिळू न शकल्यामुळे बंगालच्या संघावर दबाव वाढत गेला . मणिंदर आणि विनोद कुमार यांनी मिळून संपूर्ण सामन्यात केवळ ४ पॉईंट मिळवले . सामन्यातला बहुतांश वेळ या दोन्ही रेडर्सना संघाबाहेर बसवण्यात बंगळुरुचे बचावपटू यशस्वी ठरले होते . बंगालच्या बचावफळीने मात्र या सामन्यातही आपली कामगिरी चोख बजावली . कर्णधार सुरजित सिंह , डावा कोपरारक्षक रण सिंह या दोघांनी मिळून सामन्यात ८ गुणांची कमाई केली . त्याला श्रीकांत तेवतियानेही १ गुण मिळवत चांगली साथ दिली . मात्र रेडर्सच्या अपयशी खेळामूळे त्यांनी केलेल्या कामगिरीवर पाणी फिरलं . या सामन्यात पराभवाचा सामना करावा लागला असला तरीही , आपल्या पराभवाचं अंतर ७ पेक्षा कमी गुणांनी केल्यामुळे बंगालला आजच्या सामन्यातून १ गुण मिळणार आहे . त्यामुळे आगामी सामन्यात हे दोन्ही संघ कसे कामगिरी करतात याकडे सर्वांचं लक्ष असणार आहे .


‘सौंदर्याला कोणतीच परिभाषा नसते’ हे ब्रीद गेल्या काही वर्षांपासून समाजात चांगलच रुळल्याचं पाहायला मिळत आहे . स्त्री - पुरुष या दोन संज्ञांचे प्रस्थ जास्त प्रचलित असलेल्या आपल्या समाजात आता काही संकल्पनांचा अनेकांनी स्वीकार करण्यास सुरुवात केलीय . मग ते समलैंगिग संबंधांना स्वीकारणं असो किंवा तृतीयपंथीयांच्या सौंदर्यस्पर्धांचं आयोजन करणं असो . या महत्त्वाच्या बदलामध्ये मनोरंजन आणि फॅशन जगतही मागे नाही . याची प्रचिती नुकतीच पाहायला मिळाली . दिल्लीतील गुरुग्राममध्ये नुकतच ‘मिस ट्रान्सक्वीन इंडिया २०१७’ या सौंदर्यस्पर्धेचं आयोजन करण्यात आलं होतं . या स्पर्धेच्या निमित्ताने भारतात पहिल्यांदाच तृतीयपंथीयांच्या सौंदर्यस्पर्धा आयोजित केल्या गेल्या . या स्पर्धेत आपल्या सौंदर्याच्या बळावर कोलकात्याची २६ वर्षीय निताशा बिस्वास हिनं ‘मिस ट्रान्सक्वीन इंडिया २०१७’ हा किताब मिळवला . मुळची कोलकात्याची असलेली निताशा सध्या बिजनेस मॅनेजमेंटचं शिक्षण घेतेय . ‘बीबीसी’च्या वृत्तानुसार वयाच्या तिसऱ्या वर्षीय आपण मुलगा नसून , मुलीप्रमाणे जगण्याला प्राधान्य देतोय याचा अंदाज तिला आला होता . त्यानंतरच्या काळात तिने आई - वडिलांच्या परवानगीशिवायच मुलगी म्हणून वावरण्याचा निर्णय घेतला . या साऱ्यात तिला बऱ्याच अडचणींना सामोरं जावं लागलं . किंबहुना आताही तिच्या कुटुंबियांचा तिली पूर्णपणे पाठिंबा नसल्याचं म्हटलं जातंय . सध्याच्या घडीला सर्व अडीअडचणींना तोंड देत निताशा खंबीरपणे स्वतःचं अस्तित्व जपतेय . दरम्यान , निताशाने हा किताब मिळवल्यानंतर तिच्याविषयीची माहिती जाणून घेण्यासाठी अनेकांनी सोशल मीडियाचा आधार घेतला . सोशल मीडियावर असलेले निताशाचे फोटो पाहता तिच्या सौंदर्याचा अंदाज सहज लावणं शक्य होतंय . दरम्यान , या सौंदर्यस्पर्धेत मणिपूरच्या लोइलोइला दुसऱ्या आणि तामिळनाडूच्या रागस्यला तिसऱ्या क्रमांकावर समाधान मानावं लागलं . ‘मिस ट्रान्सक्वीन इंडिया’ या स्पर्धेसाठी देशभरातून १६ स्पर्धकांची निवड करण्यात आली होती . जवळपास १५०० प्रवेशांमधून विविध राज्यांचं प्रतिनिधित्व करण्याऱ्या या स्पर्धकांची निवड करण्यात आली होती . या स्पर्धेत सामाजिक कार्य , अभिनय , सौंदर्य तज्ज्ञ आणि प्रसारमाध्यमं अशा विविध क्षेत्रांतील दिग्गज मंडळीनी परिक्षण केलं . वाचा : जाणून घ्या , चित्रपटातील डिझायनर कपड्यांचं पुढे करतात तरी काय ?


भारत हा विकसनशील देश असला तरी आजही या देशातील काही खेडेगांवामध्ये प्राथमिक सेवा - सुविधांचा अभाव आहे . अशा काही खेड्यांमध्ये मदतीचा हात देण्यासाठी बरेच मंत्री , कलाकार घोषणा करतात , त्यातील काहीजण मदतीचा हात पुढेही करतात . पण , बऱ्याचदा त्या गावांचं काम प्रगतीपथावर आहे का , तिथे सर्व सोयीसुविधा नीट पुरवल्या जात आहेत की नाही , याकडे मात्र कुणीही लक्ष देत नाही . पण , आंतरराष्ट्रीय स्तरावरील प्रसिद्ध रॅपर निकी मिनाज याला अपवाद ठरत आहे . निकीने तिच्या इन्स्टाग्राम अकाऊंटवरुन शेअर केलेल्या फोटो आणि व्हिडिओमधून हा खुलासा झाला आहे की ती भारतातील एका खेडेगावाला अर्थिक मदत करत होती . याची वाच्यता निकीने आजवर कधीही केली नव्हती . पण , त्या खेडेगावाची बदललेली परिस्थिती सर्वांसमोर आणण्यासाठी तिने हा व्हिडिओ शेअर केला आहे . निकीने त्या गावाचं नाव सांगितलेलं नाही . पण , सध्या तिची सर्वच स्तरांतून प्रशंसा करण्यात येत आहे . निकी आर्थिक मदत देऊ करत असलेल्या त्या गावामध्ये सध्याच्या घडीला कॉम्प्युटर सेंटर , टेलरिंग इन्स्टिट्यूट या सुविधांसोबतच पिण्याच्या पाण्याच्याही सुविधा उपलब्ध करुन देण्यात आल्या आहेत . निकीने या गावच्या वाटचालीबद्दल लिहिताना सांगितलं की , ‘अशा प्रकारच्या गोष्टींचा मला फार अभिमान आहे . भारतातील ज्या खेडेगावाला मी गेल्या दोन वर्षांपासून मदत करते आहे , त्या खेडेगावात आज कॉम्प्युटर सेंटर , टेलरिंग इन्स्टिट्यूट , रिडिंग प्रोग्राम या सुविधा उपलब्ध झाल्या आहेत . आपण नेहमीच लहानसहान गोष्टींबद्दल तक्रार करत असतो . काही लोक मात्र तेही करत नाहीत . ’ निकीने यासोबतच इतरांनाही मदतीचा हात पुढे करण्याचं आवाहन केलं आहे . निकी मिनाजने उचललेलं हे पाऊल आणि तिचा या सर्व गोष्टींकडे पाहण्याचा दृष्टीकोन पाहता अनेकांनीच तिचा आदर्श घ्यायला हवा , असं मत सध्या विविध स्तरांतून मांडलं जात आहे . मनोरंजन आणि ग्लॅमर जगतातून नावारुपास आल्यानंतर निकीने उचललेलं हे पाऊल प्रशंसनीय ठरत आहे .


बॉलीवूड सुपरस्टार अमिताभ बच्चन यांच्या प्रत्येक चित्रपटाची सिनेरसिक आवर्जून वाट पाहत असतात . नुकतेच आपण त्यांना " पिंक ' मध्ये पाहिले . पीडित तरुणीला न्याय मिळवून देणारा रिटायर्ड जज त्यांनी समर्थपणे साकारला होता . बिग बी आता सिद्धार्थ आनंद दिग्दर्शित " बदला ' चित्रपटात काम करणार आहेत . " बदला ' चे कास्टिंग बऱ्याच दिवसांपासून सुरू आहे . सुरुवातीला त्यातील मुख्य भूमिकेसाठी अभिनेता संजय दत्तचे नाव निश्चित झाल्याची चर्चा होती . सूत्रांच्या माहितीनुसार , सिद्धार्थने काही दिवसांपूर्वीच अमिताभना चित्रपटाची कथा ऐकविली . त्यांना ती खूप आवडली अन् त्यात अभिनय करण्याची त्यांनी तयारी दाखवली आहे . खरे तर सिद्धार्थ आनंद काही दिवसांपासून संजयच्या उत्तराच्या प्रतीक्षेत होते . गेल्या वर्षीच चित्रपटाच्या चित्रीकरणाला सुरुवातही केली जाणार होती ; पण अनेकदा बदल झाल्यामुळे ते पुढे ढकलण्यात आले . " बदला ' चित्रपटाची कथा संजयला आवडली नसल्याचे बोलले जात आहे . त्या चित्रपटातून संजय बाहेर पडला असून , तो " भूमी ' च्या चित्रीकरणाला सुरुवात करणार आहे . " बदला ' ची कथा एक वयोवृद्ध पुरुष व तरुणीवर आधारित आहे . चित्रपटाबाबतची अधिकृत घोषणा लवकरच होण्याची शक्यता आहे .


नाटक , चित्रपट , मालिका आणि हल्ली तर वेब सिरीजच्या माध्यमांतून देखील कलाकार प्रेक्षकवर्गांचे पुरेपूर मनोरंजन करण्याचा प्रयत्न करत असतो . कलाकारांच्या मेहनतीची , अभिनय कौशल्याची दाद प्रेक्षक नेहमीच देत असतात . कलाकार आणि प्रेक्षक यांच्यामधील नातं हे खरंच सुंदर आहे . अनेक कलाकार हे त्यांच्या - त्यांच्या परीने प्रेक्षकांची संवाद साधण्याचा प्रयत्न करतात आणि प्रेक्षकांनी केलेल्या कौतुकासाठी मनापासून आभार मानतात . अशाच प्रकारे मराठी मनोरंजनसृष्टीतील प्रेक्षकांची लाडकी अभिनेत्री ऋता दुर्गुळे हिने देखील तिच्या चाहत्यांसाठी सोशल मिडीयावर एक उपक्रम राबविला होता . ज्यामध्ये ऋताच्या चाहत्यांना तिची आवड - निवड याविषयी जाणून घ्यायला मिळाली . आपल्या आवडत्या कलाकाराविषयी अधिकची माहिती अथवा आपल्या कलाकाराची आवड - निवड जाणून घ्यायला मिळाली आणि ही माहिती स्वतः कलाकार देत असेल तर त्यांच्यासाठी चाहत्यांसाठी खरोखरंच आनंदाची गोष्ट असते . अभिनय क्षेत्रात व्यस्त असूनही ऋताने वेळात वेळ काढून तिच्या चाहत्यांसाठी इन्स्टाग्रामवर # GetToKnowHruta या हॅशटॅगसह कॅम्पेन सुरु केली होती . ज्यामध्ये तिने चाहत्यांना तिचे आवडते कलाकार , पदार्थ , चित्रपट , गाणी , छंद ओळखायला सांगितले होते . आवडते चित्रपट - दिल धडकने दो , पिकू आणि पॅडमॅन आवडती गाणी - पहला नशा , टिक टिक , तुम साथ हो ऋताचे छंद - वाचन , नृत्य , ड्रायव्हिंग आवडते अभिनेते - रणवीर सिंग , रणबीर कपूर , हृतिक रोशन आवडत्या अभिनेत्री - दीपिका पदुकोण , आलिया भट्ट , काजोल अशाप्रकारे # GetToKnowHruta कॅम्पेनमुळे चाहत्यांना त्यांच्या लाडक्या अभिनेत्रीविषयी बरंच काही जाणून घ्यायला मिळाले .


अभिनेत्री अनुष्का शर्मा आणि भारतीय क्रिकेट संघाचा कर्णधार विराट कोहली यांचे प्रेम सर्वज्ञात आहे . विराटने स्वतःच त्याच्या इन्स्टाग्राम आणि ट्विटर अकाऊंटद्वारे एक फोटो पोस्ट करत अनुष्कावरील प्रेमाची जाहीर कबुली नुकतीच दिली . सोशल मीडियावर अनुष्का आणि विराटची चर्चा तशी नवीन नाही . विराटने अनुष्कावरील त्याचे प्रेम व्यक्त केल्यानंतर सोशल मीडियामध्ये विराटच्या खेळी प्रमाणेच या दोघांच्या फोटोंचे वारे वाहताना दिसले . या दोघांच्याही फॅन पेजद्वारे त्यांचे सेल्फी पोस्ट करण्यात आल्या होत्या . विराट मैदानावर आल्यानंतर जसे परत फिरायचे नाव घेत नाही , अगदी तशीच काहिशी परिस्थिती आता विराट - अनुष्का या प्रेमी जोडींच्या फोटोबाबतही पाहायला मिळत आहे . विराट आणि अनुष्का याचा ‘व्हॅलेंटाईन डे’च्या दुसऱ्या दिवशीचा हॉटेलमधील एक फोटो सध्या व्हायरल होताना दिसत आहे . यंदाच्या व्हॅलेंटाईनला विराट आणि अनुष्का यांनी एकत्र वेळ घालविताना दिसले होते . त्यांनी व्हॅलेंटाईन डेच्या दुसऱ्या दिवशी ज्या हॉटेलमध्ये डिनर केला त्या हॉटेल मालकाला या जोडीसोबत सेल्फी घेण्याचा मोह आवरता आला नाही . रोहन पाटे या हॉटेल मालकाने विराट आणि अनुष्कासोबत सेल्फी काढला . एवढेच नाही तर या हॉटेल मालकाने विराट अनुष्कासोबतचा तो अविस्मरणीय क्षण इन्स्टाग्राम अकांऊटवरुन शेअर सुद्धा केला . हा फोटो सध्या चांगलाच व्हायरल होताना दिसत आहे . विराट कोहली आणि अनुष्काचा चाहता वर्ग पाहता त्यांच्या नात्याविषयी जाणून घेण्यासाठी अनेकांमध्येच कुतुहलाचे वातावरण पाहायला मिळते . क्रिकेट आणि कलाविश्वामध्येही सध्या विरुष्काच्याच प्रेमाचा रंग लग्न बंधनात कधी बदलणार या चर्चा रंगल्याचे पाहायला मिळत आहे . विराट कोहली आणि अनुष्का सध्यातरी त्यांच्या करिअरला प्राधान्य देत आहेत . त्यासोबतच समतोल राखण्याकडेही या दोघांचे तितकेच लक्ष आहे हे दोघांच्याही वागण्या - बोलण्यातून सिद्ध होत आहे . दरम्यान , व्हॅलेंटाईन डे ची हवा सर्वत्र पसरलेली असतानाच विराटने अनोख्या अंदाजात अनुष्कावरील त्याचे प्रेम व्यक्त केले होते . ‘तुम्ही समजाल तर प्रत्येक दिवस हा व्हॅलेंटाईन डे असतो’ , असे म्हणत विराटने त्याच्या जीवनातील अनुष्काचे स्थान शब्दात व्यक्त करत एक फोटो पोस्ट केला होता . या पोस्टमध्ये विराटने अनुष्काचाही उल्लेख केला होता . अनुष्का विषय बोलायचे तर या काळात तिने विराटसोबतचा एखादा फोटो किंवा क्षण उघडपणे शेअर केल्याचे दिसत नाही . यापूर्वी उत्तराखंडमध्ये विराटसोबत असताना अनुष्काने एक व्हिडिओ शेअर केला होता . पण तिने शेअर केलेल्या व्हिडिओतील व्यक्ती विराटच आहे हे स्पष्ट झाले नव्हते .


परदेशात जाताना सर्व पैसा रोख नेण्याची गरज नसते . तसे करणे धोक्याचे आणि अडचणीचे ठरु शकते , तसेच परदेशी चलन घेतानासुद्धा बरीच गुंतागुंतीची प्रक्रिया असल्याने अनेकजण क्रेडिट कार्ड वापरण्याचा पर्याय स्विकारतात . अशावेळी आंतरराष्ट्रीय क्रेडिट कार्ड तुमच्या मदतीस धावून येते . परदेशात पैशाचे व्यवहार करण्यासाठी हा एक सोपा आणि सुरक्षित मार्ग आहे . या कार्डांवर तुम्हाला डिस्काउंट , रिवॉर्ड पॉइंट्स आणि कॅशबॅक सुद्धा मिळू शकतात . रोख पैसे नेण्यापेक्षा हा मार्ग अधिक सुरक्षित आहे . जर हे क्रेडिट कार्ड प्रवासात हरवले , तर तुम्ही लगेच क्रेडिट कार्ड कंपनीला कळवून त्या कार्डला ब्लॉक करू शकता . रोख व्यवहार संपूर्णपणे टाळणे जरी कठीण असले , तरी क्रेडिट कार्डामुळे तुमचा एकूण प्रवास अधिक सोपा केला जाऊ शकतो . याचा योग्य पद्धतीने फायदा घेण्यासाठी या गोष्टींकडे लक्ष ठेवा . परदेशात वापरण्यासाठी तुमचे कार्ड ग्राह्य आहे किंवा नाही याची खात्री करा सध्याची बहुतांश क्रेडिट कार्डे जगभरात वापरता येण्यासारखी आहेत , तरीही तुमच्या क्रेडिट कार्ड कंपनीकडून तुम्ही जात असलेल्या देशांत ते चालणार नसेल तर त्याची शहनिशा करून घ्या . परदेशात असताना तुम्हाला त्रास व्हायला नको . निरनिराळ्या एजन्सीचे एकाहून जास्त क्रेडिट कार्ड बाळगा . म्हणजेच एखाद्या ठिकाणी एक कार्ड चालले नाही , तर तुम्ही दुसरे कार्ड वापरू शकता . कार्ड निवडताना , आंतरराष्ट्रीय विमानतळांवरील लाउंजमध्ये विनामूल्य प्रवेश आहे किंवा नाही , किती वेळा असा प्रवेश मिळू शकतो आणि विनामूल्य प्रवेशांची संख्या संपल्यावर किती फी आकारली जाईल या गोष्टींकडे सुद्धा लक्ष ठेवा . तुमच्या प्रवासाबद्दल क्रेडिट कार्ड कंपनीला कळवा प्रवास सुरू करण्याआधी क्रेडिट कार्ड कंपनीला तुमच्या प्रवासाची कल्पना द्या . अशाने तुम्हाला अबाधित सेवा मिळू शकेल . तुमच्या क्रेडिट कार्डवर नेहेमीपेक्षा निराळा व्यवहार झाल्यावर कंपनी तुम्हाला विचारण्यासाठी कॉल करेल आणि जर तुमच्याशी ते फोनवर बोलू शकले नाहीत तर कंपनी ते कार्ड लगेच ब्लॉक करू शकते . तुमच्या कार्ड कंपनीला तुमच्या प्रवासाबद्दल माहिती नसल्यास परदेशात त्या कार्डावर व्यवहार झाल्यावर त्यांना तो व्यवहार नेहेमीपेक्षा निराळा वाटू शकतो . म्हणूनच , तुमच्या क्रेडिट कार्ड कंपनीला तुमचा प्रवास सुरू होण्याची आणि संपण्याची तारीख कळवा . आपली खर्चाची मर्यादा तपासा निघण्यापूर्वी तुम्ही तुमच्या क्रेडिट कार्डावरील मर्यादा सुद्धा पाहून घेतली पाहिजे . परदेशातील व्यवहारांमुळे ही मर्यादा लवकर गाठली जाण्याची शक्यता असल्यास तुम्ही ती वाढवून घेऊ शकता . क्रेडिट कार्डावरील मर्यादा गाठलेली असल्यास तुमचे व्यवहार नाकारले जाऊ शकतात आणि तुम्ही आर्थिक अडचणीत सापडू शकता . यासाठी सुद्धा एकाहून जास्त कार्डे असलेली बरी . फसवेगिरीपासून सावध राहा क्रेडिट कार्डाची क्लोनिंग , माहितीची चोरी , अधिक पैशाचा व्यवहार होणे इत्यादी फसवणुकीचे प्रकार काही देशांमध्ये सर्रास चालतात त्यामुळे परदेश प्रवासात क्रेडिट कार्ड जपूनच वापरा . कार्डाचा वापर फक्त प्रतिष्ठित दुकानांमधून किंवा एटीएमवरच करा . एटीएम संबंधी फसणुकींपासून सुद्धा सावध राहा . एखादे बिल देताना कार्ड तुमच्या नजरेआड होता कामा नये . ऑनलाइन व्यवहार करताना सार्वजनिक कॉम्प्युटर वापरू नका . जर अशा कॉम्प्युटरचा वापर टाळता येत नसला , तर क्रेडिट कार्डाचा तपशील टाकताना स्क्रीनवरील व्हर्चुअल कीबोर्ड वापरा . कार्ड - सुरक्षा प्लॅन घ्या क्रेडिट कार्ड कंपनीकडून कार्ड सुरक्षा प्लॅन ( कार्ड प्रोटेक्शन प्लॅन किंवा सीपीपी ) घेतल्याने तुम्ही तुमच्या कार्डाची सुरक्षा अवैध व्यवहार , कार्ड हरवणे , कार्ड चोरीला जाणे इत्यादी घटनांपासून सुरक्षा करू शकता . सीपीपी द्वारे तुम्ही अशा अनेक जोखमींपासून आपल्या कार्डांची , तसेच इतर महत्वाच्या दस्तऐवजांची सुरक्षा करू शकता . परदेश प्रवासात कार्ड हरवल्यावर सुरक्षा प्लॅनमधील रकमेएवढी मदत तुम्हाला सीपीपी द्वारे हॉटेल आणि प्रवास खर्च भागवण्यासाठी होईल . फसवणूक - सुरक्षेच्या अंतर्गत कव्हर केल्या जाणाऱ्या जोखमी आहेत स्किमिंग , फिशिंग आणि बनावट कार्ड तयार करणे , तसेच ऑनलाइन आणि पिन - आधारित फसवणुकी सुद्धा कव्हर केल्या जातात . परदेश प्रवासाच्यावेळी परदेशात कार्ड वापरल्यावर आकारली जाणारी फी सुद्धा तुम्ही पाहायला हवी . सर्व व्यवहारांसाठी क्रेडिट कार्डावर अवलंबून राहू नका . खरेदीसाठी अनेक पर्याय वापरा , जसे रोख , ट्रॅव्हलर्स कार्ड , डेबिट कार्ड आणि ट्रॅव्हलर्स चेक . आदिल शेट्टी सीईओ , बँकबझार


वाढलेले वजन कमी करणे हे एक आव्हान असते . चुकीचा आहार , अपुरी झोप आणि ऑफिसमध्ये एकाच जागेवर बसून काम , व्यायामाचा अभाव यांमुळे लठ्ठपणा कमी होण्याचे नावच घेत नाही . लठ्ठपणामुळे मग उच्च रक्तदाब , मधुमेह आणि आरोग्याच्या इतर समस्याही उद्भवतात . मात्र असे होऊ नये म्हणून इतर गोष्टींबरोबर आहाराविषयी जागरुक असणे आवश्यक आहे . फळे खाणे आरोग्यदायी असते हे आपल्याला माहित आहे . म्हणून कधी आवडीने तर कधी आवडत नसली तरीही आरोग्य उत्तम रहावे यासाठी आपल्यातील अनेक जण फळे खातात . पण काही ठराविक फळे ठराविक वेळात खाल्ल्याने वजन कमी होण्यास मदत होते . कलिंगड कलिंगडामध्ये अतिशय कमी कॅलरीज असतात तसेच या फळामध्ये पाण्याचे प्रमाण जास्त असते . त्यामुळे कलिंगड खाण्याने शरीरातील पाण्याची पातळी चांगली राहण्यास मदत होते . त्यामुळे वजन कमी नियंत्रणात राहण्यास मदत होते . पेर पेर या फळामध्ये मोठ्या प्रमाणात फायबर असते . त्यामुळे हे फळ खाल्ल्यावर दीर्घकाळ पोट भरल्यासारखे वाटते . पेर खाल्ल्याने भूक कमी लागण्यास मदत होते आणि त्यामुळे नकळत वजन कमी होते . तसेच शरीरातील नको असलेले कोलेस्टेरॉल शरीराबाहेर टाकण्यासाठीही पेर उपयुक्त फळ आहे . पण हे फळ सालासकट खाल्ल्यास जास्त फायदेशीर ठरते . पेरु पेरुमध्येही फायबरचे प्रमाण जास्त असते त्यामुळे वजन कमी करायचे असल्यास हे फळ उत्तम उपाय ठरु शकते . याबरोबरच पेरुमध्ये कॅल्शियम आणि व्हीटॅमिन्सचे प्रमाणही जास्त असते . शरीरावरील जास्तीची चरबी जळण्यासाठी याचा चांगला उपयोग होतो . सफरचंद ‘अॅन अॅपल अ डे कीप डॉक्टर अवे’ अशी म्हण आपण कायमच ऐकतो . सफरचंद खाणे आरोग्यासाठी अतिशय फायद्याचे असते . मध्यम आकाराच्या सफरचंदामध्ये जवळपास ७२ कॅलरीज असतात . सफरचंदामध्येही जास्त प्रमाणात फायबर असल्याने दीर्घकाळ पोट भरल्यासारखे वाटते . तसेच सफरचंद खाल्ल्याने रक्तातील साखर नियंत्रणात राहण्यासही मदत होते . त्यामुळे सहाजिकच वजन कमी होते .


तुमच्या आयुष्यातील सर्वात मोठी खरेदी म्हणजे घर होय . यासाठी विचार आणि तयारी करण्यातच बराच वेळ खर्च होतो . या कालावधीत तुम्हाला घराच्या किमतीच्या किमान २० टक्के आगाऊ रक्कम भरण्यासाठी बचत करावी लागते . उर्वरित रक्कम गृह कर्जातून पूर्ण होते . आज गृह कर्जे अतिशय सुलभ झालेली आहेत . तरीही आगाऊ रक्कम उभी करणे तुम्हाला जड जाऊ शकते . मात्र त्यासाठी काही सोपे मार्ग अवलंबल्यास आर्थिक नियोजन करणे सोपे जाऊ शकते . शिस्तबद्ध बचत घर खरेदी करण्याआधी तुम्हाला दर महिन्याला शिस्तबद्ध रीतिने बचत सुरू करायला हवी . यासाठी म्युचुअल फंडातील एसआयपी आणि रिकरिंग डिपॉझिट हे तुमचे हुकमी एक्के आहेत . दीर्घ मुदतीची बचत तुमच्यावरील गृह कर्जाचा भार कमी करू शकते . त्यासाठी तुम्हाला त्या कालावधीत शिस्तबद्ध बचत करणे गरजेचे असते . यासाठी सर्वात चांगला उपाय म्हणजे महिन्याच्या सुरुवातीलाच बचत करून उर्वरित मिळकतीतून खर्च भागवणे . सुलभ हप्ता योजना पाहा जर तुम्ही एखाद्या नामांकित बिल्डरकडून घर घेत असलात , तर तुम्ही बँकेला अशा योजनेसाठी विचारू शकता . अनेक बँका मोठ्या बिल्डरसोबत असा करार करतात ज्यामुळे घर खरेदीसाठी कर्ज घेणारे लोक आगाऊ रक्कम एकदम न भरता हप्त्यांनी भरू शकतात . पण अशा परिस्थितीत बँका गृह कर्जाची रक्कम आगाऊ रकमेचे हप्ते पूर्ण झाल्यानंतरच देतात . मर्यादित स्वरूपातच कर्ज घ्या जर तुमच्याकडे आगाऊ रकमेसाठी बचत करण्याचा वेळ नसेल किंवा बचत करूनही ती अपुरी पडत असेल , तर अशावेळी आवडीच्या घरावर चांगली डील मिळत असताना तुम्हाला आगाऊ रकमेसाठी सुद्धा कर्ज घ्यावे लागू शकते . अशा वेळी आपली परतफेडीची क्षमता विसरू नका . तुमच्या गृह कर्जाच्या परतफेडीसोबतच हे नवीन हप्ते तुम्हाला झेपणार आहेत का याचा विचार करा . व्याज कमी करण्यासाठी तुम्ही नातेवाईक किंवा मित्रांकडून पैसे उसने घेऊ शकता किंवा तुमच्या ऑफिसकडून कमी मुदतीचे कर्ज मिळण्याची शक्यता असेल तर तो पर्याय पाहू शकता . पण अशा वेळी परतफेडीचे नियोजन नक्की करा . तुमची सध्याची मालमत्ता गहाण ठेवा जर तुम्ही तुमच्या मिळकतीतून दोन कर्जांची परतफेड सहज करू शकत असलात , तर तुमच्या आधीच्या मालमत्तेला किंवा घरातील सोने आणि इतर दागिले गहाण ठेऊन कर्ज घेण्याचाही विचार करू शकता . जर तुमच्याकडे जुनी कार किंवा तत्सम विकण्याजोगी मालमत्ता असेल तर त्या मार्गाचाही वापर करता येईल . एचएफसी किंवा एनबीएफसी कडून कर्ज घ्या हाऊसिंग फायनांस कंपनी ( एचएफसी ) आणि एनबीएफसीसारख्या संस्था घराच्या किंमतीच्या ९० टक्के पर्यंत कर्ज देतात . त्यामुळे आगाऊ रक्कम कमी भरावी लागते . कर्जाच्या रकमेत स्टॅम्प ड्युटी , नोंदणीचा खर्च आणि इतर काही खर्च सामील असतात . पण या संस्थांचा व्याजाचा दर अधिक असू शकतो . म्हणूनच , निवड नक्की करण्याआधी अटी व शर्ती जरूर वाचा . आदिल शेट्टी सीईओ , बँकबझार


बिग बॉसच्या आठव्या पर्वापासूनच प्रेमाचे रंग उधळणाऱ्या अभिनेता उपेन पटेल आणि अभिनेत्री करिष्मा तन्ना यांच्या नात्यात दुरावा आल्याची बातमी काहीच दिवसांपूर्वी आली होती . मध्यंतरी ‘लव स्कूल’ , ‘नच बलिए’ या कार्यक्रमांतून उपेन आणि करिष्माच्या प्रेमाने त्यांच्या चाहत्यांच्या मनावरही छाप पाडली होती . प्रसिद्ध वाहिनीच्या एका क्रार्यक्रमादरम्यान उपेनने करिश्माला प्रपोज केल्यामुळे त्यांच्या नात्याबद्दल अनेकांना आणखीनच उत्सुकता लागून राहिलेली . पण उपेन पटेलने त्याच्या ट्विटर अकाउंटवरुन करिश्मासोबतच्या नात्यात आलेल्या दुराव्याबद्दलच्या बातमीला दुजोरा दिल्याने संपूर्ण चित्र स्पष्ट झाले . पण , दूर झाल्यानंतरही या दोघांमध्ये वाद होताना दिसत आहेत . इंडियाफोरम डॉट कॉमने दिलेल्या वृत्तानुसार , करिष्मा तन्ना आणि उपेन पटेल हे रस्त्यावर भांडताना दिसले . यावेळी करिष्मासोबत तिचा मित्रही होता . त्याने उपेनला गाडीत जाऊन बसण्यास सांगितले . पण उपेनने गाडीत जाऊन बसण्यास नकार दिला . त्यावर करिष्माने आपल्या मित्राकडे तक्रार करत म्हटले की , तो खूप हट्टी आहे . गाडीत बसण्यासाठी तयार नाही होणार . त्यानंतर पूर्वाश्रमीचे प्रियकर असलेले हे प्रेमीयुगुल गाडीत बसून एकमेकांशी वाद घालू लागले . सूत्रांनी दिलेल्या माहितीनुसार , काही मिनिटांनंतर करिष्मा गाडीतून बाहेर आली आणि रडू लागली . त्यानंतर उपेनही गाडीतून बाहेर येऊन फूटपाथवर बसला . या सर्व प्रकारानंतर उपेनचा ड्रायव्हर गाडी घेऊन आला आणि दोघेही गाडीत बसून गेले . पण , तरीही या दोघांमधील वाद मिटले नाहीत . काही वेळानंतर उपेन गाडीतून बाहेर पडला आणि टॅक्सीत बसून निघून गेला . हा सर्व प्रकार ‘बँजो’ चित्रपटाच्या स्क्रिनिंगनंतर घडला . बॉलीवूड आणि टेलिव्हिजन क्षेत्रातील सेलिब्रिटी जोडप्यांना २०१६ हे वर्ष खडतरं असल्याचेच दिसतेय . ( छाया सौजन्यः इंडिया फोरम )


बॅडमिंटनमध्ये आता खुले आव्हान निर्माण झाले आहे . अनेक देशांतील खेळाडू आंतरराष्ट्रीय स्तरावर चमकदार कामगिरी करत आहेत . त्यामुळे एक काळ असलेली लीन डॅन आणि ली चोंग वेई यांची मक्तेदारी आता संपुष्टात आल्याची प्रतिक्रिया भारताचा बॅडमिंटन सुपरस्टार किदांबी श्रीकांत याने व्यक्त केली . कारकिर्दीत सर्वोत्तम फॉर्ममध्ये असलेल्या भारताच्या किदांबी श्रीकांतने या वर्षी पाच महिन्यात चार सुपर सीरिज स्पर्धेत विजेतेपद मिळविले आहे . अशी कामगिरी करणारा तो पहिला भारतीय बॅडमिंटनपटू ठरला आहे . अलीकडच्या काळात एखादा नाही , तर अनेक खेळाडू आंतरराष्ट्रीय स्तरावर विजेतेपद मिळविण्याची क्षमता बाळगून आहेत , असे सांगून श्रीकांत म्हणाला , ‘‘गेली अनेक वर्षे लीन डॅन आणि ली चोंग वेई यांची मक्तेदारी होती ; पण आता तसे नाही . माझ्यासह व्हिक्टर ॲक्सेल्सन आणि अनेक खेळाडू विजेतेपद मिळविण्याची क्षमता बाळगून आहेत . बॅडमिंटन खेळ आता अधिक खुला झाला आहे . एकापेक्षा अधिक खेळाडू विजेतेपदाच्या शर्यतीत असणे हे खेळाच्या प्रगतीचे उत्तम उदाहरण मानले जाते . ’’ डेन्मार्क आणि फ्रेंच विजेतेपद पटकाविल्यानंतर श्रीकांत मायदेशी परतला तेव्हा त्याचा मंगळवारी पी . गोपीचंद अकादमीत सन्मान करण्यात आला . त्या वेळी तो बोलत होता . तो म्हणाला , ‘‘एकाच वेळी अनेक खेळाडू आता सर्वोत्तम खेळ करत आहेत . एखादी स्पर्धा अमूकच एखादा खेळाडू जिंकेल , अशी परिस्थिती आता राहिलेली नाही . त्यामुळे प्रत्येक स्पर्धेत तुम्हाला तुमचा सर्वोत्तम खेळ दाखवणे अनिवार्य झाले आहे . ’’ लीन डॅन आणि चोंग वेई यांची कारकीर्दच संपुष्टात आली असे म्हणता येईल का , असे विचारले असता त्याने नकार दिला . तो म्हणाला , ‘‘अगदीच तसे म्हणता येणार नाही . दोघेही महान खेळाडू आहेत . त्यांचा अनुभव इतका आहे की ते केव्हाही मुसंडी मारू शकतात . सध्या ते अपयशी ठरत आहेत म्हणून त्यांना कमी लेखणे चुकीचे आहे . अर्थात , आपण सर्वोत्तम कामगिरी करु शकतो याचा विश्वास बाळगणेदेखील महत्वाचे आहे . ’’


राफेल माक्र्युझ आणि हेक्टर हेरेराचे निर्णायक गोल ; ३ - १ असा विजय अल्व्हेरो परेराच्या स्वयंगोलनंतर राफेल माक्र्युझ आणि हेक्टर हेरेरा यांनी अखेरच्या पाच मिनिटांत केलेल्या प्रत्येकी एका गोलच्या जोरावर मेक्सिकोने कोपा अमेरिका स्पध्रेत बलाढय़ उरुग्वेला ३ - १ असे नमवून विजयी सलामी दिली . स्पध्रेची सर्वाधिक १५ जेतेपदे नावावर असलेल्या उरुग्वेला लुईस सुआरेझच्या अनुपस्थितीचा फटका बसला . सामन्याच्या चौथ्याच मिनिटाला उरुग्वेच्या परेराच्या स्वयंगोलने मेक्सिकोला १ - ० अशी आघाडी मिळवून दिली . या धक्क्यातून उरुग्वेचा संघ सावरत असतानाच त्यांना दुसरा धक्का बसला . त्यांच्या मॅटिआस व्हेसिनोला पहिल्या सत्रात दोन वेळा पिवळे कार्ड दाखवण्यात आल्याने उरुग्वेला दुसऱ्या सत्रात दहाच खेळाडूंनी खेळ करावा लागला . मध्यंतरानंतर दोन्ही संघांकडून आक्रमक खेळ झाला . मात्र उरुग्वेला बरोबरी करण्यात सातत्याने अपयश येत होते . ७३व्या मिनिटाला मेक्सिकोच्या अॅण्ड्रेस गॉर्डाडोला दोनदा पिवळे कार्ड दाखवण्यात आल्यामुळे मैदान सोडावे लागले . आता दोन्ही संघ दहा - दहा खेळाडूंनी एकमेकांसमोर आव्हान उभे करीत होते . पुढच्याच मिनिटाला डिएगो गॉडिनच्या गोलने उरुग्वेला १ - १ अशी बरोबरी मिळवून दिली . या गोलनंतर नवचैतन्य संचारलेल्या उरुग्वेने कामगिरीला साजेसा खेळ करीत मेक्सिकोला अडचणीत आणले . मात्र ८५व्या मिनिटाला माक्र्युझच्या गोलने मेक्सिकोला पुन्हा आघाडी मिळवून दिली . भरपाई वेळेत हेरेराने त्यात भर घालून मेक्सिकोचा ३ - १ असा विजय निश्चित केला . राष्ट्रगीतामुळे गोंधळ उरुग्वे आणि मेक्सिको यांच्यातील सामन्याच्या सुरुवातीला चुकीचे राष्ट्रगीत वाजवण्यात आल्यामुळे काही काळासाठी गोंधळाचे वातावरण निर्माण झाले होते . उरुग्वेच्या राष्ट्रगीताऐवजी चिलीचे राष्ट्रगीत वाजवण्यात आले आणि मैदानावर उभे असलेले खेळाडू एकमेकांकडे आश्चर्याने पाहत होते . या चुकीबद्दल आयोजकांनी त्वरित माफी मागितल्यामुळे निर्माण झालेला तणाव निवळला . व्हेनेझुएलाचा विजय दहा खेळाडूंनिशी खेळ करणाऱ्या व्हेनेझुएलाने ‘क’ गटात जमैकावर १ - ० असा विजय मिळवला . १५व्या मिनिटाला जोसेफ मार्टिनेझने गोल करीत संघाला १ - ० अशी आघाडी मिळवून दिली . २३व्या मिनिटाला ऑस्टिनवरील कारवाईनंतरही व्हेनेझुएलाने ही आघाडी कायम राखली .


भारताची आघाडीची जिम्नॅस्टिक्सपटू दीपा कर्माकरला गोल्ड कोस्ट येथे होणाऱ्या राष्ट्रकुल स्पध्रेत दुखापतीमुळे सहभाग घेता येणार नसला तरी आगामी आशियाई क्रीडा स्पध्रेत पदक जिंकण्याचा निर्धार तिने व्यक्त केला आहे . रिओ ऑलिम्पिक स्पध्रेत दीपाचे कांस्यपदक काही गुणांनी हुकले होते . ऑलिम्पिक स्पध्रेत सहभागी झालेली ती पहिली भारतीय जिम्नॅस्टिक्सपटू ठरली . त्यानंतर तिच्याकडून अपेक्षा उंचावल्या , परंतु दुखापतीमुळे तिला ४ ते १५ एप्रिल या कालावधीत गोल्ड कोस्ट येथे होणाऱ्या स्पध्रेतून माघार घ्यावी लागली . ‘‘राष्ट्रकुल स्पध्रेत सहभागी होता येणार नसल्याने मी निराश आहे . २०१४च्या राष्ट्रकुल स्पध्रेत मी कांस्यपदक जिंकले होते . दुखापत झाली नसती तर निश्चितच गोल्ड कोस्ट येथे सहभाग घेतला असता . खेळाडूंना आयुष्यात दुखापतीला सामोरे जावे लागते आणि त्याचा सामना करावाच लागलो . दुखापतीतून सावरत आहे आणि आता आशियाई स्पध्रेसाठीच्या तयारीला सुरुवात करणार आहे . राष्ट्रकुल स्पध्रेत भारतीय जिम्नॅस्टिक्स संघाची कामगिरी यंदा चांगली होईल , ’’ असा विश्वास तिने व्यक्त केला . प्रोडय़ुनोव्हा प्रकारात ऐतिहासिक कामगिरी करणाऱ्या दीपाने आशियाई स्पध्रेत व्होल्ट प्रकारात अधिक भर देणार असल्याचे सांगितले . परंतु व्होल्ट , अनइव्हन बार , बॅलेन्स बीम आणि फ्लोअर या चारही प्रकारांत लक्ष केंद्रित करणार असल्याचे तिने सांगितले . ‘‘प्रोडय़ुनोव्हा या प्रकारात मी जे काही शिकले ते आयुष्यभर सोबत राहील , परंतु अन्य प्रकारही शिकण्याचा मी प्रयत्न करणार आहे . लोकांकडून मिळत असलेल्या पाठिंब्याच्या जोरावर आंतरराष्ट्रीय स्पध्रेत नक्की पदक जिंकेन . आता पुन्हा चौथ्या स्थानावर समाधान मानायचे नाही . त्यामुळे आशियाई स्पध्रेवर संपूर्ण लक्ष केंद्रित केले आहे . ’’ जिम्नॅस्टिक्स विश्वचषक स्पध्रेत ऐतिहासिक कांस्यपदक जिंकणाऱ्या अरुणा रेड्डीचे दीपाने कौतुक केले . ती म्हणाली , ‘‘२०११पासून अरुणा राष्ट्रीय शिबिरात विश्वेश्वर नंदी सरांकडून प्रशिक्षण घेत आहे आणि २०१४ ते २०१७ आम्ही एकत्र सराव केला असून एकाच खोलीत राहात होतो . ती माझी जवळची मैत्रीण आहे . त्यामुळे तिच्या या ऐतिहासिक पदकाचा मला सार्थ अभिमान आहे . राष्ट्रकुल क्रीडा स्पध्रेत तिच्याकडून सुवर्णपदकाची अपेक्षा आहे . ’’ ग्लासगो राष्ट्रकुल स्पध्रेत दीपाने कांस्यपदक जिंकून इतिहास घडवला होता . राष्ट्रकुल स्पध्रेत पदक जिंकणारी ती पहिली भारतीय जिम्नॅस्टिक्सपटू ठरली होती . तसेच तिने २०१५च्या आशियाई अजिंक्यपद स्पध्रेतही कांस्यपदक जिंकले आहे . दीपाच्या अनुपस्थितीत अरुणा रेड्डीकडून पदकाची आशा उंचावल्या आहेत . जिम्नॅस्टिक्स विश्वचषक स्पध्रेतील तिची कामगिरी कौतुकास्पद झालेली आहे .


खेळाडूंचे पालक पदाधिकारी म्हणून जाण्यावरून राष्ट्रकुल क्रीडा स्पर्धेच्या वेळी वाद झाला होता . आता आशियाई क्रीडा स्पर्धेच्या वेळी कोणत्याही खेळाडूचे पालक भारतीय पथकाचा भाग नसतील , असे भारतीय ऑलिंपिक संघटनेने स्पष्ट केल्याचे वृत्त आहे . वडिलांना राष्ट्रकुल क्रीडा स्पर्धेसाठी ॲक्रिडिएशन मिळाले नाही , तर स्पर्धेतून माघार घेईन , असा इशारा साईना नेहवालने दिला होता . साईनाच्या या धमकीनंतर तिचे वडील हरवीर सिंग यांना ॲक्रिडिएशन मिळाले , तसेच त्यांचा मुक्कामही क्रीडानगरीत होता . सिंधूची आईही भारतीय पथकाचा भाग होती . त्यांचा मुक्कामही क्रीडानगरीत होता . आशियाई क्रीडा स्पर्धेसाठीही वडिलांना ॲक्रिडिएशन देण्यासाठी साईनाने विनंती केली , पण भारतीय ऑलिंपिक संघटनेने ती फेटाळली आहे . खेळाडूंच्या पालकांना ॲक्रिडिएशन मिळणार नसल्याचे सर्व क्रीडा महासंघांना भारतीय ऑलिंपिक संघटनेने कळविल्याचे वृत्त आहे . मग , तिकिटाची खात्री द्या आता आशियाई क्रीडा स्पर्धेसाठी नावे पाठविण्याची अखेरची तारीख ३० एप्रिल होती . भारतीय ऑलिंपिक संघटनेने मला तुझ्यासोबत कोण असेल हे विचारले आहे . त्यानुसार मी नावे दिली आहेत , त्यांनी त्याबाबत काही सांगितले आहे का , अशी विचारणा साईनाने केली . वडिलांचा क्रीडानगरीत मुक्काम असावा यासाठी माझा आग्रह नाही . त्यांच्या हॉटेलचा खर्च मी करू शकते . मला त्यांच्यासाठी ॲक्रिडिएशन किंवा किमान तिकिटे तरी हवी आहेत . तिकिटांचे पैसेही देण्याची तयारी आहे , त्यांनी माझे सर्व सामने बघावेत , असेच मला वाटते , असे साईनाने सांगितले .


देवधर चषकात अजिंक्य रहाणेच्या नेतृत्वाखाली भारत क संघाने ब संघावर मात करुन स्पर्धेचं विजेतेपद पटकावलं . अजिंक्य रहाणेने या सामन्यात नाबाद १४४ धावा पटकावून संघाच्या विजयात मोलाचा वाटा उचलला . भारत ब संघ आपल्याला मिळालेलं आव्हान पूर्ण करु शकला नाही , आणि २९ धावांनी भारत क संघाने विजय मिळवला . मात्र या सामन्यादरम्यान एक मजेशीर प्रसंग पहायला मिळाला . अवश्य वाचा – देवधर चषक : भारत क संघ ‘अजिंक्य’ ; कर्णधार रहाणेचं धडाकेबाज शतक इशान किशन माघारी परतल्यानंतर शुभमन गिलच्या साथीने रहाणे फलंदाजी करत होता . शाहबाज नदीमच्या गोलंदाजीवर रहाणेने एक धाव काढली , याचवेळी मैदानातील स्कोअरबोर्डवर रहाणेने १०० धावा केल्याचं जाहीर करण्यात आलं . हे पाहताच अजिंक्यने सेलिब्रेशन करत आपल्या सहकाऱ्यांना बॅट उंचावून दाखवली . मात्र प्रत्यक्षात मैदानावरील स्कोअरबोर्डमध्ये चूक झाली होती ही बाब त्याच्या लक्षात आली नाही . टेलिव्हीजन सेटवर अजिंक्यच्या ९७ धावा झाल्या होत्या . यावेळी अजिंक्यचा सहकारी सुरेश रैनाने ड्रेसिंग रुममधून हाताची ३ बोटं उंचावत , अजुन शतकासाठी ३ धावा शिल्लक असल्याचा इशारा केला . यानंतर मैदानात सुरु असलेला हा गोंधळ अखेर थांबला . हा मजेशीर प्रसंग बीसीसीआयने आपल्या ट्विटर हँडलवर पोस्ट केला आहे . प्रत्युत्तरादाखल मैदानात उतरलेल्या भारत ब संघाची सुरुवात चांगली झाली नाही . फॉर्मात असलेला मयांक अग्रवाल अवघ्या १४ धावांवर गारद झाला . यानंतर ऋतुराज गायकवाड आणि कर्णधार श्रेयस अय्यर यांनी दुसऱ्या विकेटसाठी शतकी भागीदारी करुन संघाचा डाव सावरला . ऋतुराज गायकवाडने ६० धावांची अर्धशतकी खेळी केली . मात्र गायकवाड माघारी परतल्यानंतर भारत ब संघाच्या मधल्या फळीने पुरती निराशा केली . दुसऱ्या बाजूने कर्णधार श्रेयस अय्यरने संघाची बाजू लावून धरत शतक झळकावलं . श्रेयसच्या खेळीमुळे भारत ब संघाने ३०० धावांचा टप्पाही ओलांडला , मात्र संघाला विजय मिळवून देण्यात तो अपयशी ठरला . १४८ धावांवर श्रेयस अय्यरला दिपक चहरने माघारी धाडलं . यानंतर बाकीच्या फलंदाजांनी फारशी लढत न देता शरणागती पत्करली आणि भारत क संघाने २९ धावांनी सामन्यात विजय संपादन केला .


‘ सायन्स इम्युनोलॉजी ’ या नियतकालिकेत संशोधन प्रसिद्ध संशोधकांनी अशा अँटिबॉडी शोधल्या आहेत , ज्यामुळे शरीरातील प्रतिकारशक्तीमध्ये वाढ होऊन विविध प्रकारचे कर्करोग आणि गाठींची होणारी वाढ रोखण्यास मदत होते . इम्युनोथेरपीसाठी हा एक चांगला पर्याय असल्याचे संशोधकांनी सांगितले . अमेरिकेतील ब्रिगम अॅण्ड वुमन रुग्णालयातील संशोधकांनी याबाबत संशोधन केले . ‘सायन्स इम्युनोलॉजी’ या नियतकालिकामध्ये याबाबतचे नवीन संशोधन प्रसिद्ध करण्यात आले आहे . हानिकारक बाहय़ पदार्थ शरीरात शिरल्यानंतर त्याची विल्हेवाट लावण्याकरिता शरीरात जो विशिष्ट प्रतिरक्षात्मक ( प्रतिकार करून शरीराचे रक्षण करण्याचा ) प्रतिसाद मिळतो , त्यामध्ये रक्तद्रवात तयार होणाऱ्या विशिष्ट प्रथिनांना प्रतिपिंड अर्थात अँटिबॉडी असे म्हणतात . अँटिबॉडी या सातत्याने शरीरातील प्रतिकारशक्ती वाढवतात . त्यामुळे वाढलेली शक्ती कर्करोगच्या पेशी नष्ट करण्यास मदत करीत असल्याचे यामध्ये दिसून आले . प्रतिजनाविरुद्ध ( अँटिजन ) त्याची निर्मिती झाली असेल तर त्याच्याशीच संयोग पावून त्याची हानिकारकता घालविणे हा अँटिबॉडीचा विशिष्ट गुणधर्म आहे . अँटिबॉडीमुळे प्रतिकारशक्तीमध्ये वाढ झाल्यामुळे त्वचा , मेंदू आणि कोलनसह इतर अनेक कर्करोग कमी होत असल्याचे संशोधकांना अभ्यासात आढळून आले आहे .


घरातील व्यक्तींची सुदृढता जितकी कौतुकाची , तितकीच त्या घरात लाडाकोडाने पाळण्यात आलेल्या प्राणिमात्रांची शरीरसंपदाही महत्त्वाची असते . मात्र माणसांमध्येच वाढत चाललेल्या शरीर स्थूलत्वाची लक्षणे त्या त्या घरांतील प्राण्यांवर दिसू लागली आहेत . पाळीव कुत्र्या - मांजरांची वजनाबाबत ‘माणसाळ’ण्याची ही बाब दिवसेंदिवस गंभीर होत चालली आहे . आपल्या घरातील कुत्र्या - मांजरांचे गुबगुबीत , गोबरेपण उत्तम असल्याचा पारंपरिक गैरसमज प्राणिपालकांमध्ये दिसून येतो . त्यासाठी खासकरून कुत्र्यांना आपल्याप्रमाणेच सतत खाऊ घालण्याची सवय मालक आणि कुटुंबातील इतर व्यक्तींना लागते . कौतुकाच्या या गोष्टीचा परिणाम श्वानांच्या भीषण लठ्ठपणात ( ओबेसिटी ) होतो . सध्या पाळीव कुत्र्यांचा वाढत चाललेला लठ्ठपणा त्यांच्यासाठी कैक आजारांना निमंत्रण देत आहे . पशुखाद्य आणि पशू उत्पादनांच्या बाजारपेठेने पाळीव कुत्र्यांच्या आहारशैलीत बदल केले . मात्र या खाद्याची मात्रा किती ठेवावी याचा संभ्रम प्राणिपालकांमध्ये कायम राहिला . परिणामी मुक्तहस्ते खाऊ - पिऊ घालण्याऱ्या मालकांच्या श्वानांमध्ये लठ्ठपणा हाच गंभीर आजार बनून समोर आला . गरजेपेक्षा जास्त गुटगुटीत झालेल्या या ‘श्वानुल्यां’चा लठ्ठपणा कमी करण्यासाठी पुन्हा एकदा बाजारपेठच सरसावली . प्राण्यांची ही लठ्ठपणाची समस्या हेरून त्यानुसार अनेक उत्पादने , सेवा बाजारात उपलब्ध झाल्या . ‘पाळीव प्राणी’ हा बाजारेपेठेचा महत्त्वाचा घटक होण्याच्या सुरुवातीच्या काळात प्राणी गुटगुटीत करण्यासाठी प्राणिपालकांना विविध उत्पादनांची प्रलोभने दिली जात होती . जाहिरातीतही गुटगुटीत कुत्र्यांना मान मिळत होता . पण आता उलट परिस्थिती झाली आहे . कुत्र्यांच्या लठ्ठपणाबाबत जगभर जागृती अभियाने राबवली जात आहेत आणि जाहिरातींचा रोख बदलून कुत्रे गुटगुटीत असण्यापेक्षा , चपळ ( अॅक्टिव्ह ) असणे चांगले असा झाला आहे . त्यातूनच कुत्र्यांच्या जाडपणाच्या समस्येची जाणीव करून देण्यासाठी ‘डॉग ओबेसिटी अवेअरनेस डे’ साधारणतः ऑक्टोबरच्या दुसऱ्या आठवडय़ात बहुतेक देशांमध्ये पाळला जातो . श्वान उत्पादनांच्या बाजारपेठेला प्रोत्साहन देणाऱ्या आणि श्वानप्रेमींच्या पसंतीस उतरलेल्या इतर संकल्पनांप्रमाणेच ‘डॉग ओबेसिटी अवेअरनेस डे’ या संकल्पनेचे उमगस्थानही अमेरिका आहे . दशकभरापूर्वी अमेरिकेतील पन्नास टक्क्यांहून अधिक पाळीव कुत्री ही गलेलठ्ठ असल्याचा अहवाल तेथील एका स्वयंसेवी संस्थेने दिला आणि तेव्हापासून कुत्र्यांमधील लठ्ठपणाची समस्याही अनेक घरांतील चिंतेचा विषय बनला . त्यानंतर श्वानांमधील लठ्ठपणा कमी करणारे उद्योग सुदृढ होत गेले . ओबेसिटी मॅनेजमेंट प्रोग्रॅम्स खाण्याच्या चुकीच्या पद्धती , जास्त खाणे , पुरेसा व्यायाम नसणे अशाच कारणांमुळे कुत्र्यांमध्येही लठ्ठपणाची समस्या दिसते . घरी कुत्रा आणला जातो . मात्र , त्यानंतर त्याला नियमित , ठरावीक वेळी फिरवणे यासाठी पुरेसा वेळ दिला जात नाही . सुरुवातीच्या काळात उत्साह असतो . मात्र , रोज सकाळी उठून कुत्र्याला फिरायला नेणे हळूहळू बारगळू लागते . त्यामुळे अर्थातच कुत्रे लठ्ठ होऊ लागते . या समस्येचे निराकरण करण्यासाठी व्यावसायिक यंत्रणा उभी राहिली आहे . कुत्र्यांसाठी ओबेसिटी मॅनेजमेंट प्रोग्रॅम्स चालवले जातात . यामध्ये कुत्र्यांच्या खाण्याच्या सवयी , खाण्याचे प्रमाण , कुत्र्याला मिळणारा व्यायाम या सगळ्याचा अभ्यास केला जातो . त्याप्रमाणे प्रत्येक कुत्र्यासाठी स्वतंत्र दिनक्रम तयार केला जातो . कुत्र्याला कशा प्रकारचे खाणे द्यायचे , किती वेळ फिरायला न्यायचे , कोणत्या वेळी न्यायचे , असा कार्यक्रम प्रशिक्षकांकडून ( डॉग ट्रेनर्स ) आखला जातो . कुत्र्यांना व्यायाम होईल असे खेळ तयार केले जातात . अनेक वेळा ओबेसिटी मॅनेजमेंट प्रोग्रॅमबाबत श्वानपालकांकडून चौकशी होत असल्याचे प्रशिक्षक सांगतात . त्याचबरोबर महिन्याला साधारण एक ते तीन हजार रुपये घेऊन कुत्र्यांना फिरवून आणण्याची जबाबदारी घेणाऱ्या ‘डॉग वॉकर्स’चा व्यवसाय सध्या शहर - निमशहरी भागांत उभारी घेऊ लागला आहे . श्वान आहारतज्ज्ञ कुत्र्याची आहाराची गरज ओळखून त्यानुसार त्यांच्या आहाराची आखणी करणे आणि तो पुरवणे अशी जबाबदारी ‘डॉग न्यूट्रिशनिस्ट’ उचलतात . अशा कुत्र्यांसाठी स्वतंत्र डबाही दिला जातो . देशपातळीवर अशा श्वानआहाराची विशेष डबासेवा देणारी साखळी तयार झाली आहे . लठ्ठपणाची समस्या असलेल्या कुत्र्यांसाठी अनेक कंपन्यांनी विशेष खाणेही बाजारात आणले आहे . साधारणपणे ६०० ते २००० रुपये किलो अशी या खाण्याची किंमत आहे . व्यायामाची ‘डोगा’ संकल्पना सध्या ‘डोगा’ म्हणजे ‘डॉग योगा’ ही नवी संकल्पना श्वानपालकांनी उचलून धरली आहे . ‘मालक आणि कुत्रे यांनी एकत्रपणे व्यायाम करणे , ’ अशी ‘डोगा’ची थोडक्यात व्याख्या करता येईल . श्वान आणि त्यांच्या पालकांना एकत्रपणे करता येतील , असे काही व्यायाम प्रकारही शोधून काढण्यात आले आहेत . युरोप , अमेरिका , चीन या देशांत ‘डोगा’ लोकप्रिय असून भारतातही लवकरच डोगा रूढ झाल्यास आश्चर्य वाटू नये . डोगा प्रशिक्षण केंद्र , पुस्तके अशी सामग्रीही तयार झाली आहे . बंगळूरु , दिल्ली , हैदराबाद , गोवा येथे ‘डोगा’ प्रशिक्षण केंद्र सुरू झाली आहेत . याची काही प्रमाणात खिल्ली उडविली जात असली , तरीही सध्या ‘डोगा’ हा योगाइतकाच फोफावत आहे .


पर्थ : दुसऱ्या कसोटी सामन्यातही ऑस्ट्रेलियन संघाची शेपूट वळवळली . कर्णधार टीम पेन आणि पॅट कमिन्सने केलेल्या अर्धशतकी भागीदारीमुळे यजमान संघाने 326 धावांचा टप्पा गाठला . पेन - कमिन्स भागीदारी मोडण्यात यश आल्यावर उरलेले तीन फलंदाज बाद करायला वेळ लागला नाही . सहा बाद 306 धावसंख्येवरून ऑस्ट्रेलियाचे चार फलंदाज पाठोपाठ बाद झाले . अखेर 108 षटकांच्या प्रयत्नांनंतर पहिला डाव संपवण्यात भारतीय गोलंदाजांना यश आले . सविस्तर बातमी वाचण्यासाठी क्लिक करा - INDvsAUS : भारतीय फलंदाजांसमोर उसळी देणाऱ्या खेळपट्टीचे आव्हान सकाळ स्पोर्टस साईटसाठी क्लिक करा : www . sakalsports . com ■ ' सकाळ ' फेसबुक : www . facebook . com / mysakalsports ■ ' सकाळ ' ट्विटर : @ SakalSports ■ इन्स्टाग्राम : @ sakalsports


किडनी , फुफ्फुसांसाठीही धोकादायक वात आजार नसून ते व्याधीचे चिन्ह आहे . वाताचे शंभर प्रकार आहेत . संधिवात आणि हाडांची झिज हे यातील सर्वाधिक धोकादायक आणि वेदनादायी प्रकार आहेत . एकूण लोकसंख्येच्या एक टक्का व्यक्तींमध्ये वातविकार आढळतो . वातामुळे शरीरातील किडनीपासून फुफ्फुस व इतर अवयवांवर परिणाम होतो . यामुळे वातचिन्ह दिसताच डॉक्टरांचा सल्ला घ्यावा . वाताचे प्रमाण हे पुरुषांच्या तुलनेत स्त्रियांमध्ये जास्त आढळते , असा सूर नुकताच विदर्भ ऑर्थोपेडिक सोसायटी आणि असोसिएशन ऑफ फिजिशियन ऑफ इंडियाच्या नागपूर शाखेतर्फे ‘संधिवात’ विषयावरील चर्चासत्रातून निघाला . योजना गोखले ( मुंबई ) , अस्थिरोगतज्ज्ञ डॉ . अमित पिस्पती प्रमुख वक्ते म्हणून उपस्थित होते . डॉ . नानावटी म्हणाले , कोणत्याही ‘वातां’चे मुळापासून उच्चाटन होत नाही . पुरुषांच्या तुलनेत स्त्रियांमध्ये वाताचे प्रमाण अधिक आहे . वात आजार नसला तरी त्यामुळे किडनी , हृदय , त्वचा , डोळे तसेच हाडांवर परिणाम होतो . ‘गऊट’ वात प्रकारात युरिक अॅसिड हाडांच्या सांध्यात जमा होते . त्यामुळे सांधे सुजतात . डॉ . अमित पिस्पती म्हणाले की , वातामुळे रक्ताच्या पेशींची हानी होते . सांधेदुखीच्या वेदना असह्य़ होतात . आनुवंशिकतेसोबतच पर्यावरण आणि व्यसनामुळे वात होतो . गेल्या काही वर्षांत वाताचे रुग्ण झपाटय़ाने वाढत आहेत . याला धूम्रपान आणि मद्यपान कारणीभूत ठरत असल्याचे डॉ . पिस्पती म्हणाले . डॉ . योजना गोखले यांनी वाताच्या रुग्णांमध्ये पन्नास टक्के रुग्ण आनुवंशिक असल्याचे सांगितले . सांधे दुखणे म्हणजे संधिवात असतोच असे नाही . दुखण्यात सातत्य आल्यानंतर तात्काळ डॉक्टरांचा सल्ला घ्यावा . हाडांची झिज झाल्यानंतर वेदना वाढतात . गुडघ्यांवर तसेच सांध्यांवर कमीत कमी ताण आणणारे व्यायाम नियमित केले , तर संधिवातावर मात करून सामान्य जीवन जगता येते , असे डॉ . गोखले यांनी सांगितले .


दररोजच्या धावपळीत अनेकदा आपले स्वतःकडे लक्ष देणे राहून जाते . मात्र आपले मानसिक आणि शारीरिक आरोग्य उत्तम असणे गरजेचे आहे . जेवणाच्या वेळा , खात असलेले पदार्थ , अपुरी झोप , प्रदूषण , ताण यांचा शरीरावर आणि मनावर होणारा परिणाम दिसून येतो . त्वचा हे परिणाम दाखविणारा महत्त्वाचा घटक आहे . शरीराचा अतिसंवेदनशील भाग असणाऱ्या त्वचेवरुनही एखाद्या व्यक्तीच्या आरोग्याचा अंदाज सहज लावणं शक्य होतं . त्वचा निरोगी ठेवण्यासाठी जाहिरातींमध्ये दाखवल्याप्रमाणे महागड्या सौंदर्यप्रसाधनांचा वापर करण्याची आवश्यकता नसते , तर घरगुती उपचारांनीही त्वचेच्या समस्या दूर होऊ शकतात . त्यासाठी योग्य गोष्टींची माहिती असणे आवश्यक आहे . पाहूयात चिरतरुण राहण्यासाठी त्वचेची कशा पद्धतीने काळजी घ्यायला हवी… १ . भरपूर पाणी प्या – दिर्घकालीन डिहायड्रेशन असेल तर तुमची त्वचा लवकर सुरकुतते . उन्हाळ्यामध्ये डिहायड्रेशनचा त्रास होतो आणि त्याचाही त्वचेवर परिणाम होतो . त्यामुळे जास्तीत जास्त पाणी , सरबते , ताक , नारळपाणी पिणे हा त्यावरील उत्तम उपाय ठरतो . पाणी प्यायल्याने चेहऱ्यावर तरतरी येते . त्यामुळे चेहरा टवटवीत दिसण्यासाठी दिवसाला किमान ८ ते १० ग्लास पाणी पिणे आवश्यक आहे . २ . ताण घेऊ नका – करीयर , नातेसंबंध , कुटुंब , अभ्यास यांसारख्या विविध ताणांचा शरीरावर तसेच त्वचेवर वाईट परिणाम होतो . हा ताण घालविण्यासाठी ध्यान करणे , व्यायाम करणे , छंद जोपासणे असे उपाय करावेत . त्यामुळे तुम्ही आतून फ्रेश व्हाल आणि ताण कमी झाल्याने त्वचाही तुकतुकीत दिसण्यास मदत होईल . ३ . क्लिंझिंग – आपण दिवसभर वेगवेगळ्या ठिकाणी फिरत असतो . त्यावेळी प्रदूषणामुळे हवेतील कण आपल्या चेहऱ्यावर चिकटतात . तसेच घाम आणि इतर गोष्टींमुळे त्वचा खराब होते . त्यामुळे ठराविक वेळाने चेहरा धुणे आवश्यक असते . आता हा चेहरा धुताना कोणताही साबण लावण्यापेक्षा आपल्या त्वचेला सूट होणारे एखादे क्लिंझिंग वापरल्यास जास्त फायदा होतो . त्यामध्ये असणारे घटक चेहऱ्याचे मॉईश्चर टीकवून ठेवण्यास उपयुक्त असतात . ४ . मॉईश्चरायझर वापरा – चेहऱ्याची त्वचा चांगली रहावी यासाठी काही उपाय करणे आवश्यक असते . चेहरा धुतल्यानंतर तो काही वेळा कोरडा पडतो . त्यामुळे सुरकुत्या आल्यासारखेही दिसते . त्यामुळे चेहरा धुतल्यावर आपल्याला सूट होईल असे एखादे मॉईश्चर हलक्या हाताने चेहऱ्यावर लावावे . त्याचा त्वचा चांगली दिसण्यास निश्चितच फायदा होतो . ५ . जंक फूड आणि प्रक्रिया केलेले पदार्थ टाळा – आपण खात असलेल्या गोष्टींचा थेट परिणाम आपल्या आरोग्यावर होत असतो . जास्त मसालेदार , तेलकट पदार्थ खाल्ल्यास चेहऱ्यावर फोड येण्याची शक्यता असते . त्यामुळे जंक फूड तसेच प्रक्रिया केलेले पदार्थ खाणे टाळलेलेच बरे . जंक फूडमध्ये असणाऱ्या पदार्थांमुळे शरीरातील आवश्यक घटक कमी होतात आणि त्याचा विपरीत परिणाम होतो .


कधी काळी बॉलिवूडमध्ये सुपरहिट ठरलेला चित्रपट ‘सडक’ या चित्रपटाचा सीक्वल लवकरच प्रेक्षकांच्या भेटीला येणार आहे . महेश भट दिग्दर्शित ‘सडक’ या चित्रपटामध्ये संजय दत्त आणि पुजा भट यांची केमिस्ट्री पाहायला मिळाली होती . हा चित्रपट त्या काळी प्रचंड गाजला होता . त्यामुळेच या चित्रपटाचा सीक्वल लवकरच प्रेक्षकांच्या भेटीला येणार आहे . या चित्रपटामध्ये मुख्य भूमिकेमध्ये अभिनेत्री आलिया भट झळकणार असून आणखी एका नव्या अभिनेत्याचं नाव या चित्रपटासाठी चर्चिलं जात आहे . ‘सडक २’ या आगामी चित्रपटामध्ये आलियाबरोबर अभिनेता संजय दत्तही स्क्रिन शेअर करणार आहे . तसंच मुख्य अभिनेत्याच्या भूमिकेमध्ये कोण झळकणार याविषयी अजून कोणतंही स्पष्टीकरण दिग्दर्शिक किंवा निर्मात्यांकडून देण्यात आलं नाही . मात्र सुशांत सिंह राजपूत याच्या नावाचा विचार सुरु असू नुकतीच त्याने दिग्दर्शक महेश भट यांची भेट घेतल्याचं समोर आलं आहे . दरम्यान , सुशांतने घेतलेल्या या भेटीमुळे ‘सडक २’ मध्ये सुशांत आलियाबरोबर झळकणार असल्याची शक्यता वर्तविण्यात येत आहे . तसंच काही दिवसापूर्वी सुशांतने या चित्रपटासंदर्भात ट्विटरवर एक पोस्टही केली होती . त्यामुळे सुशांतची या चित्रपटासाठी वर्णी लागणार का याकडे साऱ्यांच लक्ष वेधलं आहे .


भारत विरुद्ध अफगाणिस्तान कसोटी सामन्यातील पहिला दिवस गाजवला तो भारताचा सलामीवीर शिखर धवनने . प्रतिस्पर्धी गोलंदाजांचा समाचार घेत शिखरने शतकी खेळी केली . ९६ चेंडुंमध्ये १०७ धावांची खेळी करणाऱ्या धवनने सर्व अफगाणी गोलंदाजांच्या नाकीनऊ आणले . विशेष करुन अफगाणिस्तानचा युवा फिरकीपटू राशिद खानच्या गोलंदाजीवर शिखर धवनने चांगलाच हल्लोबल केला . आयपीएलमध्ये सरावादरम्यान राशिद खानच्या गोलंदाजीवर मी खेळलो असल्यामुळे मला त्याचा फायदा झाल्याचं धवनने पहिल्या दिवशी पत्रकार परिषदेत सांगितलं . “गेली दोन वर्ष राशिद आणि मी सनराईजर्स हैदराबाद संघाकडून आयपीएल खेळतो आहे . नेट्समध्ये सरावादरम्यान मी राशिद खानच्या गोलंदाजीवर खेळलो आहे . त्यामुळे त्याचे चेंडू खेळपट्टीवर कसे येतील याची मला खात्री होती . या गोष्टीचा मला खरच फायदा झाला . ” शिखर धवनने राशिद खानच्या गोलंदाजीबद्दल आपलं मत व्यक्त केलं . अवश्य वाचा – ‘गब्बर’ धवनचा अनोखा विक्रम , उपहाराआधी शतक ठोकणारा पहिला भारतीय अखेरच्या सत्रात अफगाणिस्तानच्या गोलंदाजांनी केलेला कमबॅक वाखणण्याजोगा आहे . या अनुभवातून अफगाणिस्तानचा संघ बरचं काही शिकेल . राशिद आणि माझ्या मैदानावरील द्वंद्वात मी बाजी मारली याचा मला आनंद आहे . मात्र राशिद एक चांगला गोलंदाज आहे…यापुढे तो अशीच चांगली कामगिरी करत राहिलं असा आत्मविश्वास शिखरने व्यक्त केला . पहिल्या दिवशी उपहाराआधी शतक झळकावणारा शिखर हा पहिला भारतीय खेळाडू ठरला आहे . त्यामुळे दुसऱ्या दिवशी भारताचा संघ कशी कामगिरी करतो याकडे सर्वांचं लक्ष असणार आहे .


पुरस्कार सोहळ्यांविषयी मला कोणताही आक्षेप नसला तरी कारकिर्दीच्या सुरूवातीला पुरस्कार मिळणार नसेल तर पुरस्कार सोहळ्यांना जाण्यात काय अर्थ आहे , असे मला वाटत असल्याचे बॉलीवूड किंग शाहरूख खान याने सांगितले . मला आजपर्यंत तब्बल ५२५ पुरस्कार मिळाले आहेत , त्यामुळे मी पुरस्कार सोहळ्यांवर शंका घेण्याचा प्रश्नच उद्भवत नाही . खरतरं मला पुरस्कार सोहळे आवडतात . परंतु , माझ्या कारकीर्दीच्या सुरूवातीला माझे मत काहीसे वेगळे होते . मला माझ्या भूमिकेसाठी पुरस्कारच मिळणार नसेल तर त्या सोहळ्याला जाण्यात काय अर्थ आहे , असा प्रश्न मला पडायचा . त्यामुळे सुरूवातीला मी पुरस्कार मिळणार नसेल तर त्या सोहळ्याला जात नसे . मात्र , नंतर मला उमगले की , तुम्हाला दिल्या जाणाऱ्या पुरस्कारांविषयी तुम्ही औदार्य दाखवायला पाहिजे . त्यामुळे जेव्हा पुरस्कार मिळणार नाही , तेव्हा त्या सोहळ्यात कलेचे सादरीकरण करायचे , असा नियम मी स्वतःसाठी घालून घेतला . मी त्या पुरस्कार सोहळ्याकडे आनंद लुटण्याची संध्याकाळ एवढ्याच अर्थाने पाहत असल्याचे शाहरूखने सांगितले .


तिसऱ्या आणि अखेरच्या वन - डे सामन्यात भारताला पराभवाला सामोरं जावं लागलं आहे . ३ वन - डे सामन्यांची मालिकाही इंग्लंडने २ - १ अशी जिंकली . मात्र पराभवानंतरही भारतीय संघाचा कर्णधार विराट कोहलीच्या नावावर आणखी एक विक्रमाची नोंद करण्यात आलेली आहे . कर्णधार या नात्याने सर्वात जलद ३ हजार धावा करणारा कोहली पहिला फलंदाज ठरला आहे . डेव्हिड विलीच्या गोलंदाजीवर कोहलीने हा विक्रम आपल्या नावे केला आहे . विराट कोहलीने केवळ ४९ डावांमध्ये हा विक्रम आपल्या नावावर केला आहे . याआधी दक्षिण आफ्रिकेचा माजी कर्णधार एबी डिव्हीलियर्सच्या नावावर सर्वात जलद ३ हजार धावांचा विक्रम जमा होता . डिव्हीलियर्सने ६० डावांमध्ये ही किमया साधली होती . तर सौरव गांगुलीने आपल्या कर्णधारपदाच्या काळात ७४ डावांमध्ये तर महेंद्रसिंह धोनीने ७० डावांमध्ये हा विक्रम केला होता . अवश्य वाचा – सलग दुसऱ्या सामन्यात जो रुटचं शतक , ८ गडी राखून इंग्लंड विजयी ; भारताने मालिकाही गमावली हेडिंग्लेच्या मैदानाता भारतीय फलंदाजांनी पुन्हा एकदा हाराकिरी केली . मात्र कर्णधार विराट कोहलीने इंग्लंडच्या गोलंदाजांचा नेटाने सामना करत ७१ धावांची अर्धशतकी खेळी केली . कोहलीने कालच्या सामन्यात वन - डे कारकिर्दीतलं ४८ वं अर्धशतक झळकावलं . आदिल रशिदच्या गोलंदाजीवर कोहली त्रिफळाचीत होऊन माघारी परतला . अवश्य वाचा – Video : टप्पा पडून आदिल रशिदचा चेंडू थेट यष्ट्यांवर , विराट कोहलीही अवाक


भारतीय संघ १७ वर्षांखालील विश्वकरंडक स्पर्धेत सर्वोत्तम कामगिरी बजावेल , असा विश्वास यजमान कर्णधार अमरजितसिंग कियाम याने व्यक्त केला आहे . त्याच्या नेतृत्वाखालील २१ सदस्यीय भारतीय संघ सहा ऑक्टोबर रोजी नवी दिल्लीतील जवाहरलाल नेहरू स्टेडियमवर अमेरिकेविरुद्धच्या लढतीने मोहिमेस सुरवात करणार आहे . दिल्लीस रवाना होण्यापूर्वी सोमवारी संध्याकाळी भारतीय संघाने फातोर्डा - मडगाव येथील डॉन बॉस्को अभियांत्रिकी महाविद्यालयाच्या विद्यार्थ्यांशी संवाद साधला . या वेळी संघाचे मुख्य प्रशिक्षक लुईस नॉर्टन द मातोसही उपस्थित होते . स्पर्धेसाठी तयारी करताना आम्हाला भरपूर सहकार्य लाभले , त्याबद्दल आम्ही सर्वांचे आभारी आहोत . स्पर्धेत खेळताना आम्ही शंभर टक्के योगदान देऊ , असे अमरजित म्हणाला . संघातील सर्व खेळाडूंनी खूप मेहनत घेतली आहे . त्यामुळे बलाढ्य प्रतिस्पर्ध्यांचा सामना करताना आम्हाला अजिबात भीती वाटत नसल्याचेही मणिपूरच्या या युवा मध्यरक्षकाने नमूद केले . अमेरिकेव्यतिरिक्त कोलंबिया आणि घाना हे भारताच्या ‘अ’ गटातील अन्य प्रतिस्पर्धी आहेत . विश्वकरंडक स्पर्धेत खेळणारा भारताचा युवा संघ देशातील फुटबॉलसाठी प्रेरणास्रोत आहे , असे मत प्रशिक्षक मातोस यांनी व्यक्त केले .


दिवाळीचा दुसरा दिवस म्हणजे धनत्रोयदशी . या दिवशी सोन्या चांदीचे दागिने आणि नवीन वस्तू खरेदी करण्याची प्रथा आहे . काही जण यादिवशी घरात नवीन भांडी देखील विकत घेतात . नवीन वस्तू घरात शुभ शकुन आणतात . या दिवशी देवी लक्ष्मी घराघरात वास करते त्यामुळे देवी लक्ष्मीसोबत संपन्नताही घरात यावी यासाठी नवीन भांडी आणि सोन्या चांदीचे दागिने विकत घेण्याची प्रथा आहे . यामागे ही श्रद्धा असली तरी त्याचे शास्त्रीय कारण देखील आहे . धातूमुळे घरातील नकारात्मक उर्जा नष्ट होते . धातूमधून निर्माण होणा - या तरंग लहरी थेराप्यूटिक प्रभाव निर्माण करतात . त्यामुळे या दिवशी दिवशी सोने आणि चांदी खरेदीची परंपरा पुर्वापार चालत आली आहे . वाचा : Dhanteras 2016 : जाणून घ्या का साजरी केली जाते धनत्रयोदशी ! तर दुसरीकडे धनत्रोदशीच्या दिवशी सोने चांदी खरेदी करण्यामागे एक लोक कथाही सांगितली जाते . राजा हिमा याच्या १६ वर्षांचा पुत्र लग्न झाल्यानंतर चौथ्या दिवशी मरण पावणार असे भविष्य एक ज्योतिष वर्तवतो . आपल्या पतीचा जीव वाचवण्यासाठी त्याची पत्नी लग्नाच्या चौथ्या दिवशी दरवाज्यात सोन्या चांदीचे सिक्के पसरवून ठेवते . या दोन्ही धातूंवर प्रकाश पडून परार्वतित होणा - या किरणांनी सारे घर लख्ख प्रकाशात उजळून निघते . डोळे दिपवणा - या या प्रकाशामुळे यमाला मात्र काहीच दिसत नसल्याने त्याला घराबाहेरच थांबावे लागते . अशा प्रकारे वेळ निघून जाते आणि तिच्या पतीचे प्राणही वाचतात . Dhanteras 2016 : ’धनत्रयोदशी’साठीचे शुभ मुहूर्त


८९९ रुपयांना मोबाईल…ऐकून विश्वास बसणार नाही पण हे खरे आहे . या किंमतीचा फोन आता उपलब्ध झाला आहे . रिलायन्स जिओचा जवळपास मोफत असलेला फोन बाजारात आला आणि मोबाईलच्या जगतात मोठी क्रांती झाली असे म्हणता येईल . दिवसागणिक अनेक आंतरराष्ट्रीय आणि राष्ट्रीय कंपन्या आपली नवनवीन मॉडेल्स बाजारात दाखल करत आहेत . एम - टेक ( M - tech ) इंफोर्मेटिक्स या कंपनीने नुकताच एक अतिशय स्वस्तातील फोन बाजारात आणला आहे . या फोनची किंमत ऐकून तुम्ही नक्कीच आश्चर्यचकित व्हाल . त्याची किंमत आहे केवळ ८९९ रुपये . ड्युअल कॅमेरा असलेला हा आतापर्यंतचा सर्वात स्वस्त स्मार्टफोन असल्याचे बोलले जात आहे . विशेष म्हणजे किंमत कमी असली तरीही या मोबाईलची फिचर्स अतिशय आकर्षक आहेत . ड्युएल सिम असलेल्या या फोनची बॅटरी १ हजार मिलीअॅम्पिअर्सची आहे . त्याचा बॅटरी बॅकअपही चांगला आहे असे कंपनीचे म्हणणे आहे . याचा डिस्प्ले १ . ८ इंचाचा आहे . त्याचबरोबर वायरलेस एफएम रेडियो , ब्लूटूथ आणि ऑडिओ व्हिडीओ रिकार्डिंगची सुविधाही देण्यात आली आहे . G 24 असे नाव या फोनला देण्यात आले असून हा फोन इंग्रजी , हिंदी , कन्नड , तेलगू आणि बंगाली या भाषांमध्ये सपोर्ट करतो . ई - कॉमर्स वेबसाईट्सवर ग्राहकांना या फोनची खरेदी करता येणार आहे . देखील विक्रीसाठी उपलब्ध असेल . इंटर्नल स्टोरेज १६ GB पर्यंत वाढवता येऊ शकते . याशिवाय या फोनमध्ये इतर स्मार्टफोनप्रमाणे यात एमपी3 / एमपी4 प्लेयर , ऑटो कॉल रेकॉर्डर आणि टॉर्च यांसारख्या सुविधाही आहेत . यामध्ये काळा , लाल , निळा , ग्रे आणि ब्राऊन असे पाच रंग उपलब्ध आहेत . त्यामुळे अतिशय कमी किंमतीतील हा फोन म्हणजे ग्राहकांसाठी पर्वणीच आहे .


बीसीसीआयने अर्ज मागवले भारतीय पुरुष क्रिकेट संघाचे मुख्य प्रशिक्षक अनिल कुंबळे यांना मुदतवाढ देणार नसल्याचे भारतीय क्रिकेट नियामक मंडळाने ( बीसीसीआय ) गुरुवारी स्पष्ट केले . कुंबळे यांचा मुख्य प्रशिक्षकपदाचा कालावधी चॅम्पियन्स क्रिकेट करंडक स्पर्धेनंतर संपुष्टात येणार आहे . त्यानंतर प्रशिक्षकपदासाठी बीसीसीआयने अर्ज मागवण्याची प्रक्रिया सुरू केली आहे . सचिन तेंडुलकर , सौरव गांगुली आणि व्हीव्हीएस लक्ष्मण यांचा समावेश असलेल्या बीसीसीआयच्या क्रिकेट सल्लागार समितीपुढे प्रशिक्षकपदाचे अर्ज ठेवण्यात येतील आणि ते याबाबत अंतिम निर्णय घेतील . प्रशिक्षकपदासाठी अर्ज करण्याची ३१ मे ही तारीख ठरवण्यात आली आहे . खेळाडू आणि प्रशिक्षकांच्या करारामध्ये बीसीसीआयने वाढ करावी , अशी भूमिका कुंबळे यांनी काही दिवसांपूर्वी मांडली होती . त्यांचे हे वागणे बीसीसीआयच्या वरिष्ठ पदाधिकाऱ्यांना पटले नाही . त्यामुळे कुंबळे यांना मुदतवाढ देण्यात येणार नसल्याचे सूत्रांनी सांगितले आहे . ‘‘प्रत्येक प्रक्रिया ही पारदर्शक असायला हवी . त्यासाठी आम्ही प्रशिक्षकपदासाठी अर्ज मागवले आहेत . क्रिकेट सल्लागार समिती हे सर्व कामकाज पाहणार आहे ; पण त्यांच्याबरोबर पूर्ण प्रक्रियेमध्ये प्रशासकीय समितीही असेल , ’’ असे बीसीसीआयने पत्रकात म्हटले आहे . कुंबळे यांच्या प्रशिक्षकपदाखाली भारताने मायदेशात १३ कसोटी सामने खेळले , यापैकी १० सामन्यांमध्ये भारताला विजय मिळवता आला होता . या १३ कसोटी सामन्यांमध्ये भारताला फक्त एकाच सामन्यात पराभव पत्करावा लागला होता . त्याचबरोबर कुंबळे यांच्या मार्गदर्शनाखाली भारताने वेस्ट इंडिजमध्येही कसोटी मालिका जिंकली होती . ‘‘आपल्या व खेळाडूंच्या करारात २५ टक्क्य़ांनी वाढ करावी , अशी मागणी कुंबळे यांनी केली होती . त्यांची ही मागणी अनाकलनीय अशीच आहे . ते प्रशिक्षक पदावर असताना त्यांनी ही मागणी केली आहे ; पण जर त्यांच्याकडे हे पद नसेल तर ते मागणी करूच शकत नाहीत . त्यामुळे याप्रकरणी चॅम्पियन्स करंडक स्पर्धेपर्यंत बीसीसीआय वाट पाहणार असून त्यानंतर निर्णय जाहीर करणार आहे , ’’ असे सूत्रांनी सांगितले .


कश्यप , समीर वर्मा आणि बी . साई प्रणीत यांनी कोरियन बॅडमिंटन स्पर्धेत विजय मिळविला . मात्र , पुरुष विभागात भारताचे मुख्य आशास्थान असलेल्या एच , एस . प्रणॉयला पहिल्याच फेरीत पराभवाचा सामना करावा लागला . जागतिक अजिंक्यपद स्पर्धेनंतर प्रथमच कोर्टवर उतरताना सिंधूने हाँगकाँगच्या न्गन यी चेऊंग हिचा २९ मिनिटाला २१ - १३ , २१ - ८ असा पराभव केला . दोन आठवड्यांपूर्वी जागतिक स्पर्धेत सिंधूला चेऊंगने तीन गेमपर्यंत झुंजवले होते . पण , या वेळी सिंधूने तिला प्रतिकाराची संधीच मिळू दिली नाही . पुरुष एकेरीत पी . कश्यपनेही अगदी सहज मिळविला . त्याने तैवानच्या सू जेन हाओ याचा २१ - १३ , २१ - १६ असा पराभव केला . या दोघांखेरीज बी . साई प्रणित आणि समीर वर्मा यांनी देखील सफाईदार विजय मिळविला . या सगळ्यात एच . एस . प्रणॉयला पहिल्याच फेरीत स्विकारावा लागलेला पराभव भारतासाठी सर्वांत धक्कादायक होता . सहाव्या मानांकित न्ह का लाँग अंगूने तीन गेमच्या लढतीत प्रणॉयचे आव्हान २१ - १७ , २१ - २३ , २१ - १४ असे संपुष्टात आणले . हू यून २१ - १५ , २१ - १० , केंटा निशिमोटो वि . वि . सौरभ वर्मा १८ - २१ , २१ - १३ , २१ - १९ , दुहेरी ( पुरुष ) - एस . ली शेंग मु - लिन चिया यु २१ - ९ , २२ - २४ , २१ - १२ , चुंग युई सेऑक - किम डुक यंग वि . वि . मनु अत्री - बी . सुमीथ रेड्डी २१ - ११ , २१ - १० , महिला ः फिए चो सूंग - जिंग यी टी वि . वि . अश्विनी पोनप्पा - एन . सिक्की रेड्डी १९ - २१ , २१ - १३ , २१ - १७ मिश्र दुहेरी - टॅंग चून मान - त्से यिंग सुएट वि . वि . एस . रंकीरेड्डी - अश्विनी पोनप्पा २१ - १८ , २१ - १९ .


नुकतंच वयाच्या ३७ व्या वर्षात पदार्पण केलेल्या महेंद्रसिंह धोनीने मैदानात आपल्या धडाकेबाज कामगिरीचा सपाटा चालूच ठेवला आहे . इंग्लंडविरुद्ध तिसऱ्या टी - २० सामन्यात भारताने ७ गडी राखून विजय मिळवत मालिका २ - १ ने खिशात घातली . रोहित शर्माच्या शतकाने इंग्लंडने दिलेलं १९९ धावांचं आव्हान भारताने सहज पार केलं . मात्र याही सामन्यात धोनीने आपल्या नावावर एका अनोख्या विक्रमाची नोंद करत आपली दखल सर्वांना घेणं भाग पाडलं आहे . टी - २० च्या एका सामन्यात यष्टींमागे ५ झेल घेणारा धोनी पहिला यष्टीरक्षक ठरला आहे . अवश्य वाचा – ब्रिस्टॉलच्या मैदानात ‘हिटमॅन’चं वादळ , ७ गडी राखून भारत विजयी ; मालिका २ - १ ने खिशात सिद्धार्थ कौलच्या गोलंदाजीवर धोनीने लियाम प्लंकेटचा झेल पकडत हा अनोखा विक्रम आपल्या नावावर केला . याचसोबत धोनी हा टी - २० क्रिकेटमध्ये ५० झेल घेणारा पहिला यष्टीरक्षक ठरलाय . काही दिवसांपूर्वीच धोनीने आपल्या आंतरराष्ट्रीय कारकिर्दीचा ५०० वा सामना खेळला होता . धोनीने आजच्या सामन्यात जेसन रॉय , अॅलेक्स हेल्स , इयॉन मॉर्गन , जॉनी बेअरस्ट्रो आणि लियाम प्लंकेटचा झेल घेतला . याचसोबत धोनीने ख्रिस जॉर्डनला धावबादही केलं .


मराठी नाट्य आणि चित्रपटसृष्टी ज्याची आतुरतेने वाट पाहत असते अशा प्रतिष्ठित झी गौरव २०१८ पुरस्काराची नामांकनं जाहिर झाली आहेत . सर्वोत्कृष्ट चित्रपटाच्या पुरस्कारासाठी ‘फास्टर फेणे’ , ‘ती सध्या काय करते’ , ‘चि . व चि . सौ . का . ’ , ‘मुरांबा’ आणि ‘गच्ची’ या चित्रपटांमध्ये चुरस आहे . तर व्यावसायिक नाट्य विभागामध्ये ‘संगीत देवबाभळी’ , ‘अनन्या’ , ‘अशी ही श्यामची आई’ , ‘वेलकम जिंदगी’ आणि ‘समाजस्वास्थ’ या नाटकांसाठी नामांकनं जाहीर झाली आहे . प्रायोगिक नाटकांसाठीही नामांकनं जाहीर करण्यात आली असून ‘कोपनहेगन’ , ‘वाय’ , ‘शिकस्त - ए - इश्क’ , ‘मून विदाऊट स्काय’ आणि ‘दोजख’ यांची निवड करण्यात आली आहे . मराठी चित्रपट विभागात वेशभूषा , रंगभूषा , कलादिग्दर्शन , नृत्यदिग्दर्शन , संकलन , छायाचित्रण , ध्वनिमुद्रण , पाश्र्वसंगीत , गीतकार , पाश्र्वगायिका , पाश्र्वगायक , कथा , पटकथा , संगीतकार , संवाद , बालकलाकार , विनोदी भूमिका , खलनायक , सहाय्यक अभिनेत्री , सहाय्यक अभिनेता , अभिनेत्री , अभिनेता , दिग्दर्शक आणि उत्कृष्ट चित्रपट अशा विविध विभागांत हे पुरस्कार देण्यात येणार आहेत . नाटक विभागात ( व्यावसायिक आणि प्रायोगिक ) या सर्व पुरस्कारांबरोबरच प्रकाश योजना , नेपथ्य , लेखक आदींसाठीही पुरस्कार दिले जाणार आहेत . VIDEO : गोविंदाच्या गाण्यावर जया बच्चन थिरकल्या मराठी चित्रपटांसाठी सर्वोत्कृष्ट अभिनेत्रीच्या पुरस्कारासाठी पूजा सावंत ( भेटली तू पुन्हा ) , सोनाली कुलकर्णी ( हंपी ) , सोनाली कुलकर्णी ( कच्चा लिंबू ) , मिथिला पालकर ( मुरांबा ) आणि किरण धने ( पळशीची पेटी ) यांच्यामध्ये चुरस आहे . तर सर्वोत्कृष्ट अभिनेता म्हणून ललित प्रभाकर ( चि . व चि . सौ . का . ) , वैभव तत्त्ववादी ( भेटली तू पुन्हा ) , सचिन खेडेकर ( बापजन्म ) , सुबोध भावे ( हृदयांतर ) आणि अमेय वाघ ( फास्टर फेणे ) यांना नामांकनं जाहीर झाली आहेत . यावर्षी चित्रपट विभागासाठी स्वानंद किरकिरे , विद्याधर पाठारे आणि श्रीरंग गोडबोले यांनी तर व्यावसायिक नाटक विभागासाठी राजन भिसे , योगेश सोमण , शेखर ढवळीकर यांनी आणि प्रायोगिक नाटक विभागासाठी विजय केंकरे , प्रतिमा कुलकर्णी आणि इला भाटे यांनी परीक्षक म्हणून काम पाहिले .


बॉलिवूड दिग्दर्शक आदित्य चोप्रा अभिनयातले दोन हुकुमी एक्के अमिताभ बच्चन आणि आमिर खान यांना घेऊन ‘ठग्स ऑफ हिंदुस्थान’ हा सिनेमा बनवणार आहे . या सिनेमातून पहिल्यांदाच बिग बी आणि मिस्टर परफेक्शनिस्ट एकत्र काम करणार आहेत . सुत्रांनी दिलेल्या माहितीनुसार या सिनेमातल्या अभिनेत्रीवरुन मात्र आमिर आणि आदित्य समोरा - समोर आले आहेत . आदित्यला या सिनेमाची अभिनेत्री वाणी कपूर असावी असे वाटते . तर आमिरने मात्र आलिया भट्ट हिला पसंती दिली आहे . खरंतर आदित्यचा सिनेमा बेफिक्रेमध्ये वाणीची महत्त्वपूर्ण भूमिका आहे . आदित्यने स्वतःनेच या सिनेमाचे दिग्दर्शन केले आहे . त्यामुळे त्याच्या आगामी सिनेमातही तिच असावी असे त्याला वाटते . तर दुसरीकडे , आमिरला मात्र या सिनेमात आलिया भट्ट असावी असेच वाटते . अभिनेत्रींवरुन झालेले त्यांचे हे भांडण एवढ्यापर्यंत पोहोचले आहे की , कदाचित या सिनेमातून आमिर खान बाहेरही पडू शकतो . दरम्यान , बॉलिवूड अभिनेता रणवीर सिंग याचा आगामी सिनेमाने ‘बेफिक्रे’ प्रदर्शित होण्यापूर्वीच इतिहास रचला आहे . माध्यमांमध्ये आलेल्या माहितीनुसार , ट्विटरने पहिल्यांदा एका बॉलिवूड सिनेमासाठी खास इमोजी तयार केले आहेत . भारतातील कोणताही ‘बेफिक्रे’ सिनेमाचा चाहता सिनेमाशी निगडीत गोष्टी जाणून घेऊ शकतो . त्यासाठी त्याला # UdeDilBefikre , # Befikre , # BefikreOn9th , # BefikreOn9thDec and # BeBefikre यासारखे टॅग फॉलो करावे लागणार आहे . या सिनेमासाठी ट्विटरने एक खास इमोजी तयार केले आहे . सिनेमाशी निगडीत गप्पा मारताना चाहते या इमोजीचा वापर करु शकतात .


आपणं जितकी केस , चेहरा किंवा हातांची काळजी घेतो तितकी काळजी पायांची घेताना दिसत नाही . पायांच्या सौंदर्याविषयी आपल्याला फारसं काही घेणं देणं नसतं . पण पायांची काळजी घेणंही तितकंच गरजेचं आहे त्यातून थंडीच्या दिवसात अधिकच . थंडीच्या दिवसात पायांची त्वचा रुक्ष पडते , पायांना भेगा पडतात त्यामुळे ते आणखी निस्तेज दिसतात . कधी कधी या भेगांतून रक्तही येते . त्यासाठी नियमित घरच्या घरी काही सोपे उपाय करून पाहिले तर नक्कीच भेगा भरण्यास मदत होईल आणि पायांचे सौंदर्यदेखील सुधारण्यास मदत होईल . …म्हणून दुधात मध घालून पिणे फायद्याचे – थंडीच्या दिवसांत पायाला भेगा पडल्या असतील तर एरंडेल , गुलाबपाणी आणि लिंबाचा रस समप्रमाणात घेऊन टाचांवर दिवसातून २ वेळा लावावा , त्यामुळे भेगा लवकर भरतात . – रात्री झोपताना दुधावरची साय लावली तरी भेगा लवकर भरून पाय कोमल आणि मऊ होतात . – साखर आणि साय यांच्या मिश्रणाने टाचांवरील भेगांवर साखर विरघळेपर्यंत चोळून घ्यावे , यामुळे देखील भेगा लवकर कमी होतात . – झोपण्यापूर्वी खोबरेल तेल कोमट करून भेगांना लावून टुथब्रशने टाचा हलके - हलके घासून घ्या . नंतर कपडय़ाने स्वच्छ करून घ्या . हा उपाय करून पाहिल्यास लवकर आराम पडतो . – टाचांना भेगा पडल्या असतील तर त्यावर कांद्याचा रस लावा , यामुळे आपल्या टाचा नरम आणि मुलायम होतात . प्रदूषणापासून आरोग्याचे रक्षण करण्यासाठी आहारात ‘या’ पदार्थांचा समावेश करा


नोटाबंदीनंतर अनेक व्यवहार ऑनलाइन होत असताना गुगलनेही आता यामध्ये प्रवेश केला आहे . विविध प्रकारची पेमेंट अॅप्लिकेशन्स सध्या आघाडीवर आहेत . या स्पर्धेत गुगलने उडी घेतली आहे . गुगल आपल्या या अॅपची घोषणा पुढच्या आठवड्यात करणार आहे . या अॅप्लिकेशनचे नाव कंपनीने जाहीर केले असून , ते ‘तेज’ असे ठेवण्यात आल्याचे नुकतेच जाहीर केले . अॅप्लिकेशनबाबत सविस्तर माहिती कंपनीकडून १८ सप्टेंबर रोजी अधिकृतरित्या जाहीर करण्यात येईल . सध्या ही सुविधा अमेरिकेतील नागरिकांसाठी सुरु असून , आता ती भारतातही सुरु होणार असल्याने त्याबाबत ग्राहकांमध्ये उत्सुकता आहे . मोदी सरकारने ५०० आणि १००० च्या नोटा चलनातून बाद केल्यानंतर नागरिकांकडून ऑनलाइन पेमेंटचा पर्याय मोठ्या प्रमाणात वापरला जाऊ लागला . या निर्णयानंतर मोबाईल , लॅपटॉप , टॅब यांच्यामार्फत विविध प्रकारची पेमेंट करण्याचे प्रमाण वाढले . येत्या काळात हे प्रमाण आणखी वाढण्याची शक्यताही वर्तविली जात आहे . देशातील लहान गावांमध्येही आता डिजिटल पेमेंटचा पर्याय स्विकारला जात आहे . यामध्ये पेटीएम , फ्रीचार्ज , मोबीक्वीक यासह विविध नामांकित बँकांची एचडीएफसी चिलर , सिटी मास्टरपास , स्टेट बँक बडी , आयसीआयसीआय पॉकेटस अशा अॅप्सची चलती आहे . भन्नाट ! व्हॉट्सअॅप ग्रुपवर चुकून पाठवलेला मेसेज डिलिट करता येणार गुगलने या पेमेंट सुविधेच्या स्पर्धेत प्रवेश केल्यानंतर ‘तेज’ अॅपला मोठा प्रतिसाद मिळेल , असे मत सर्व स्तरांतून व्यक्त केले जात आहे . तेज अॅप्लिकेशन हे गुगल वॉलेट आणि अँड्रॉईड पे या गुगलच्या सर्व्हिसपेक्षा वेगळे असेल . हे अॅप्लिकेशन युनिफाईड पेमेंट इंटरफेसला ( यूपीआय ) सपोर्ट करणार असल्याचे कंपनीने सांगितले . गुगल कायमच आपल्या ग्राहकांना विविध सुविधा देऊन खूश करत असते . त्यामुळे गुगलच्या या नवीन अॅपला ग्राहक नेमका कसा प्रतिसाद देणार हे पाहणे विशेष आहे .


Apple Event 2018 Venue , Time & Date : एखादा चित्रपट प्रदर्शित होण्यापूर्वी जेवढा गाजावाजा सुरू असतो तेवढाच गाजावाजा अॅपलच्या इव्हेंटबाबत असतो . अमेरिकेतील कॅलिफोर्नियामध्ये बुधवार १२ सप्टेंबर रोजी अॅपलचे मुख्य कार्यकारी अधिकारी टीम कूक तीन नवे आयफोन लाँच करणार आहेत . 6 . 5 इंच , 5.8 इंच आणि 6.1 इंच या आकाराची स्क्रीन असणार्या या आयफोन्सचे फीचर्सही दमदार असतील . शिवाय 6.5 इंच आकाराची स्क्रीन असणार्या आयफोनची किंमत अेरिकेत एक हजार डॉलर म्हणजेच भारतात जवळपास 90 हजार रुपये असेल , असेही वृत्त आहे . या इव्हेंटमध्ये आयफोनशिवाय आणखी काही गॅजेटही लॉन्च केले जाणार असून त्यात अॅपल वॉच 4 , अॅपल एअर पॉवर आणि पॉड 2 यांचा समावेश आहे . आयफोन एक्सचे अपग्रेड व्हर्जन iPhone Xs , iPhone Xs Plus , iPhone Xc हे फोन लॉन्च करण्यात येणार आहेत . लॉन्चिंगपूर्वीच आयफोनच्या किंमती समोर आल्या आहेत . चीनची वेबसाईट Weibo ने याबाबत वृत्त दिले आहे . Weibo या वेबसाईटनुसार iPhone Xcची सुरूवातीची किंमत ६२१०० रुपये असणार आहे . तर iPhone Xsची किंमत ७७ , ९०० असणार आहे . तर iPhone Xs प्लसची किंमत ८८ , ४०० असणार आहे . CNBCच्या एका रिपोर्टमध्ये Goldman Sachs या तज्ञांच्या माहितीप्रमाणे आयफोनच्या किंमती दिल्या आहे . १२ सप्टेबंर रोजी लॉन्च होणारा आयफोन iPhone 9 या नावाने ओळखला जाणार आहे . iPhone 9 ६१ , ५०० पासून सुरूवात होऊ शकतो . याआधी याची किंमत ५० , ६०० असणार असे सांगण्यात येत होते . नव्या आयफोनमध्ये ड्युएल सिम असणार आहे . ड्युएल सिममुळे भारतात अॅपल वापरणाऱ्यांच्या संख्येत साधारण २ टक्क्यांनी वाढ होईल असे कंपनीचे मत आहे .


ऐश्वर्या राय बच्चनची लोकप्रियता दिवसागणिक वाढतच चालली आहे . तिची स्टाईल तिच्या अदा यांची कायम चर्चा होते . रेड कार्पेटवरचा तिचा लुक असो किंवा अगदी साडीतली ती असो तिच्या स्टाईलची तिच्या लुकची चर्चा होतेच . याच ऐश्वर्या राय बच्चनचा एक फोटो फेमिना या मॅगझीनच्या मुखपृष्ठावर झळकला आहे . या फोटोत ऐश्वर्याचा लुक ग्लॅमरस आहे . फॅशन मॅगझिन फेमिनाने २०१८ तील सुंदर महिलांची यादी जाहीर केली आहे . त्याचमुळे या मॅगझिनच्या मुखपृष्ठावर ऐश्वर्याचा फोटो आहे . फेमिना च्या कव्हरपेजवर असलेल्या फोटोत मेटालिक सिल्व्हर रंगाचा कोट ऐश्वर्याने घातला आहे . या कोटाला चायनिज कॉलर आहे . तसेच या कोटाची बटणेही स्टायलिश आहेत . टेक्सचर्ड ब्लॅक पँट आणि त्यावर सिल्व्हर रंगाचा कोट यातला ऐश्वर्याचा लुक लक्ष वेधून घेतो आहे . मोकळे सोडलेले केस आणि चेहेऱ्यावरचा मेक अप यामुळे हा फोटो अगदी परफेक्ट जमून आला आहे . काही दिवसांपूर्वीच फन्ने खान या सिनेमातील ऐश्वर्या राय बच्चनचा लुक समोर आला होता . या लुकचीही बरीच चर्चा झाली होती . फन्ने खान सिनेमात ऐश्वर्या सोबत अनिल कपूर आणि राजकुमार राव यांच्याही भूमिका आहेत . ऐश्वर्या राय आणि अनिल कपूर १५ वर्षांनी सिनेमात एकत्र काम करत आहेत . या सिनेमातल्या लुक पाठोपाठ आता फेमिनाच्या कव्हर पेजवर झळकलेल्या ऐश्वर्याच्या फोटोचीही चर्चा रंगते आहे .


प्रो - कबड्डीमध्ये पदार्पण करणाऱ्या गुजरात फॉर्च्युन जायंट्सने भक्कम बचावाच्या जोरावर दिल्लीची दबंगगिरी सहज रोखली . प्रो - कबड्डीतील महत्त्वाच्या तिसऱ्या चढाईत हुकमत राखत त्यांनी २६ - २० असा सहज विजय मिळविला . दिल्लीची मदार मेराज शेख याच्यावर होती . त्याची चारपैकी दोन चढायांत पकड करीत गुजरातने दिल्लीवरील दडपण वाढवले . त्याच वेळी फाझल अत्राचली व अबॉझर मिघानी या प्रमुख बचावपटूंना सुनील कुमारची छान साथ लाभली आणि दिल्लीच्या आक्रमणातील हवाच गेली . तेलगूचे अपयश कायम घरच्या मैदानावर तेलगू टायटन्स संघाचे अपयश कायम राहिले . त्यांना सलग तिसऱ्या सामन्यात हार पत्करावी लागली . नितीन तोमर आणि रिशांक देवाडिगाच्या अनुभवाच्या जोरावर उत्तर प्रदेश योद्धा संघाने त्यांचा ३१ - १८ असा पराभव केला . नितीन तोमर , देवाडिगा यांना चढाईत मिळालेले यश तसेच उत्तरार्धात बदली खेळाडू म्हणून उतरलेल्या सुरेदर सिंगची सुपर चढाई त्यांच्या विजयात निर्णायक ठरली .


प्रसिद्ध टेलिव्हिजन आणि बॉलिवूड अभिनेत्री साक्षी तन्वरच्या घरी चिमुकलीचं आगमन झालं आहे . साक्षीने एका मुलीला दत्तक घेतलं असून तिचं नाव ‘दित्या’ असं ठेवलं आहे . नऊ महिन्यांच्या दित्याला साक्षीने दसऱ्याच्या दिवशी दत्तक घेतलं . विजयादशमीला आपल्या घरी जणू लक्ष्मीचं आगमन झाल्याची भावना साक्षीने व्यक्त केली आहे . मुलीचं नाव दित्या ठेवण्यामागचं विशेष कारणसुद्धा साक्षीने सांगितलं . दित्या हे देवी लक्ष्मीचंच एक नाव असून जी भक्तांच्या सर्व प्रार्थना ऐकून त्यांना उत्तर देते असा त्याचा अर्थ होतो . ‘कहानी घर घर की’ या मालिकेतून घराघरात पोहोचलेली साक्षी तन्वर मोठ्या पडद्यावरही तितक्याच ताकदीने भूमिका साकारताना पाहायला मिळते . ‘दंगल’ , ‘मोहल्ला अस्सी’ यांसारख्या चित्रपटात तिने भूमिका साकारल्या आहेत . तर ‘बडे अच्छे लगते है’ ही तिची मालिकासुद्धा खूप गाजली होती . वाचा : २० वर्षांनंतर प्रशांत दामले घेऊन येत आहेत ‘एका लग्नाची पुढची गोष्ट’ ४५ वर्षीय साक्षी तन्वर अद्याप अविवाहित आहे . २०१५ मध्ये तिने एका व्यावसायिकाशी गुपचूप लग्न केल्याची जोरदार चर्चा होती . पण या चर्चा केवळ अफवा असल्याचं तिने नंतर स्पष्ट केलं होतं .


संजय लीला भन्साळी दिग्दर्शित पद्मावती सिनेमावरची संकटं काही केल्या कमी होण्याची चिन्हं दिसत नाहीत . सिनेमात अलाउद्दीन खिल्जीची व्यक्तिरेखा साकारलेल्या रणवीर सिंगने आतापर्यंत याविषयावर कोणतेही भाष्य करणे टाळले होते . पण आता त्यानेही आपले मत मांडले आहे . पद्मावतीशी निगडीत वादात तो २०० टक्के सिनेमाच्या आणि दिग्दर्शकाच्या बाजूने असल्याचे रणवीर म्हणाला . पद्मावती सिनेमावर सुरू असलेल्या वादाबद्दल त्याला प्रश्न विचारला असता तो म्हणाला की , हा फार संवेदनशील विषय आहे . यावर मला काहीही बोलण्याची मनाई केली आहे . या विषयावर जो काही निर्णय होईल तो सिनेमाच्या निर्मात्यांकडून तुम्हाला सांगण्यात येईल . राजपूत समुदायांकडून पद्मावतीला फार विरोध केला जात आहे . राजपुतांच्या मते , या सिनेमातून राणी पद्मावतीची प्रतिमा मलीन करण्याचा प्रयत्न करण्यात आला आहे . या सगळ्यामध्ये पंतप्रधान नरेंद्र मोदी ‘ग्लोबल आंत्रप्रेनरशिप समिट’ कार्यक्रमाला उपस्थिती लावणार होते त्या कार्यक्रमाला दीपिकाने न जाण्याचा निर्णय घेतला . दीपिकाने मात्र सरकारने या प्रकरणात लक्ष न घातल्यामुळे या रोषापोटीच कार्यक्रमाला न जाण्याचा निर्णय घेतल्याचे म्हटले जात आहे . या कार्यक्रमाशी संबंधित एका व्यक्तीने माध्यमांना ही माहिती दिली . मुख्य म्हणजे या संमेलनात दीपिका ‘हॉलिवूड टू नॉलिवूड टू बॉलिवूडः द पाथ टू मुव्हीमेकिंग’ या सेशनमध्ये भाषणही करणार होती . पण , तिने या कार्यक्रमालच जाण्यास नकार दिल्याने आयोजकांपुढेही मोठा पेच उभा राहिला आहे .


रणवीरने 10 डॉलरमध्ये खाल्ला दीपिका पदुकोन ! हे वाचून तुम्हाला प्रश्न पडला असेल की हे काय आहे . पण ही आहे रणवीर सिंगची इन्स्टाग्राम स्टेटस स्टोरी . नुकतेच हे दोघे लग्न झाल्यानंतर हनीमूनला गेले असल्याची चर्चा आहे . यामध्ये रणवीर सिंगने आपल्या इन्स्टाग्राम अकाऊंटवरून एक फोटोस्टोरी शेअर केली आहे . या फोटोत रणबीरने एका हॉटेलातील मेन्यू कार्ड शेअर केले आहे . या मेन्यू कार्डमध्ये दीपिका पादुकोन नावाचा डोशाचा प्रकार असल्याचे दिसत असून तिची किंमत 10 डॉलर दाखवण्यात आली आहे . हा प्रकार आपल्या स्टोरीमध्ये शेअर करून रणवीरने हा डोसा आपण खाल्ला असल्याचे दाखवले आहे . यासोबत अन्य डोशाचे प्रकारही या मेन्यू कार्डवर दिसत आहेत परंतु , त्याने दीपिका पदुकोन नावाच्या डोसा प्रकाराला गोल करून दर्शवून त्याने सांगितले आहे की , आपण दीपिका पदुकोन नावाचा डोसा खाल्ला आहे , रणवीरला नेमके याबाबत काय म्हणायचे असेल , यावरूनही सध्या सोशल मीडियावर जोरदार चर्चा चालू आहे . दरम्यान , अभिनेता रणवीर सिंग आणि दीपिका पदुकोण यांचा इटलीत राजेशाही थाटात विवाहसोहळा पार पडला . रणवीर आणि दीपिकाच्या लग्नाची देशभरात चर्चा झाली होती . मोजके कुटुंबीय आणि मित्रपरिवाराच्या उपस्थितीत दीपिका आणि रणवीरचा विवाह इटलीमध्ये संपन्न झाला होता . तसं पहायला गेलं तर हा विवाहसोहळा खूपच खासगीत पार पडला . यावर सोशल मिडीयावर आणि इतरत्र चर्चाही झाली .


लठ्ठपणाप्रमाणेच वजन कमी असणे किंवा खूप बारीक असणे ही एक वाढती समस्या आहे . अशा बारीक मुला - मुलींना तुम्हाला घरातले खायलाच घालत नाही का ? किंवा मुलांना तर काय मुलीसारखा बारीक आहेस अशापद्धतीने हिणवले जाते . इतकेच नाही तर अशा जास्त बारीक असणाऱ्या मुलामुलींना लग्न ठरवितानाही बारीक असल्याने नकार मिळण्याची शक्यता असते . यातही काही जण कमी खातात म्हणून तर काही जण नीट खाता पिताही त्यांच्या अंगी लागत नाही म्हणून बारीक असतात . लठ्ठपणामुळे ज्याप्रमाणे आरोग्याच्या विविध तक्रारी उद्भवतात त्याचप्रमाणे खूप बारीक असणाऱ्यांनाही काही समस्या उद्भवतात . पण कमी असलेले वजन वाढविण्यासाठी नेमके काय करावे हे अनेकांना माहित नसते . यामध्ये व्यायामाबरोबरच आहारातील अनेक बदल उपयोगी ठरतात . पाहूयात काय केल्यास फायदा होईल… पोषण महत्त्वाचे तुम्ही बारीक असलात तरी तुमच्या शरीराचे पोषण होणे आवश्यक असते . तसेच तुमचे शरीर थोडे तरी भरलेले दिसणेही तुमच्या व्यक्तिमत्त्वासाठी आवश्यक असते . स्नायूंची ताकद वाढण्यासाठी तसेच वजन वाढण्यासाठी आहारात पोषक पदार्थांचा समावेश करावा . यासाठी आहारात प्रोटीन , फायबर आणि व्हीटॅमिन्सचा समावेश असणे गरजेचे असते . कॅलरीज असणारे पदार्थ खा कॅलरीमुळे वजन वाढण्यास मदत होते . त्यामुळे आहारात जास्तीत जास्त कॅलरी असणाऱ्या पदार्थांचा समावेश ठेवा . कॅलरीजमुळे स्नायूंची ताकद वाढण्यासही मदत होते . त्यामुळे या लोकांनी कॅलरी असलेले पदार्थ खाण्यास हरकत नाही . प्रोटीन प्रोटीन हे आरोग्यासाठी अतिशय उपयुक्त असते . यामुळे वजन वाढण्यासही मदत होते . व्यायामानंतर प्रोटीन घेतल्यास त्याचा फायदा होतो . यामुळे शरीराची आणि स्नायूंची ताकद वाढण्यासही मदत होते . व्यायाम व्यायाम हा सगळ्यांसाठीच महत्त्वाचा असतो . लठ्ठ लोकांना चरबी कमी करण्यासाठी व्यायाम करावा लागतो . पण बारीक लोकांनीही योग्य तसा व्यायाम केल्यास त्यांची तब्येत सुधारण्यास निश्चितच मदत होते . कारण व्यायामानंतर विशिष्ट पदार्थ खाल्ल्यास त्याचा वजन वाढण्यास उपयोग होतो .


ज्या वृद्ध व्यक्तींना गाढ झोप कमी मिळते , त्यांच्यात मेंदूतील प्रथिन टाउचे प्रमाण जास्त असते . हे अल्झायमरचे आणि विचारक्षमतेचा ऱ्हास होत असल्याचे लक्षण आहे , असे संशोधकांचे म्हणणे आहे . अमेरिकेतील ‘वॉशिंग्टन युनिव्हर्सिटी स्कूल ऑफ मेडिसीन’मधील संशोधकांच्या म्हणण्यानुसार , मंद तरंग झोप अर्थात ‘स्लो वेव्ह स्लीप’ म्हणून ओळखला जाणारा गाढ झोपेचा प्रकार हा स्मृतींचे एकत्रीकरण तसेच झोपेतून उठल्यावर ताजेतवाने वाटण्यासाठी आवश्यक असतो . त्यांनी केलेल्या संशोधनाचे निष्कर्ष हे ‘सायन्स ट्रान्सनॅशनल मेडिसीन’ या पत्रिकेत प्रसिद्ध झाले आहेत . त्यानुसार , उतारवयात चांगली झोप मिळत नसल्यास ते मेंदूच्या आरोग्यासाठी घातक ठरू शकते . याबाबत वॉशिंग्टन विद्यापीठातील सहायक प्राध्यापक ब्रेन्डन ल्युसे यांनी सांगितले की , विचारशक्ती कायम असलेल्या किंवा तिचा अल्प प्रमाणात ऱ्हास झालेल्या व्यक्तींमध्ये कमी झालेली गाढ झोप आणि टाउ प्रथिने यांचे व्यस्त प्रमाण आम्हाला आढळले , हे विशेष आहे . याचाच अर्थ कमी झालेली गाढ झोप ( मंद तरंग झोपेची कमी झालेली प्रक्रिया ) ही सर्वसाधारण निरोगी व्यक्तीला विचारक्षमता हरवण्याची व्याधी जडण्याआधीच्या संक्रमणावस्थेची निदर्शक असावी . एखाद्या व्यक्तीच्या झोपेचे मोजमाप हा अल्झायमर किंवा स्मृती आणि विचारक्षमताविषयक व्याधी होण्याआधी किंवा त्यांच्या पूर्वावस्थेतीची माहिती घेण्याचा मार्ग ठरू शकतो . विशेषतः अल्झायमर होण्याआधी मेंदूत होणारे बदल हे अत्यंत मंदपणे , कोणतीही चिन्हे न दिसता होत असतात .


– उदय गंगाधर सप्रे आज संपूर्ण जग प्रेममय झालं आहे . तसा प्रेमाला कोणताही एक दिवस नसतो असे म्हणतात . पण तरीही १४ फेब्रुवारी हा दिवस व्हॅलेंटाइन डे म्हणून साजरा केला जातो . १४ फेब्रवारी हा जगभरात प्रेमाचा दिवस म्हणून साजरा केला जातो , पण कट्टर भारतीय सिनेरसिकांसाठी हा दिवस त्याहून मोठा आहे . जगन्नियंत्या परमेश्वराने आजपासून बरोब्बर ८५ वर्षांपूर्वी एक अप्रतिम लावण्य जन्माला घातलं जिला लोक मधुबाला या नावाने ओळखतात . आज सर्वत्र ‘व्हेलेंटाइन डे’ साजरा होत असताना भारतीय सिनेप्रेमी मात्र १४ फेब्रुवारी हा दिवस ‘मधुबाला डे’ म्हणूनच साजरा करतो . यादिवसाचे औचित्य साधून आजपासून सलग १० दिवस लोकसत्ता ऑनलाइन तुम्हाला या आरसपानी सौंदर्याबद्दल कुठेही न वाचलेल्या गोष्टी सांगणार आहे . १४ फेब्रुवारी १९३३ रोजी जन्मलेली मधुबाला २३ फेब्रुवारी १९६९ रोजी वयाच्या अवघ्या ३७ व्या वर्षी हे जग सोडून गेली . वयाच्या ९ व्या वर्षी हिंदी चित्रपटात वसंत म्हणून अवतरलेलं हे बालकलाकार रूपातील लावण्य पुढे नायिका म्हणून ज्वाला रूपात समाप्त झालं . अवघ्या २५ वर्षांच्या कारकीर्दीत ७१ चित्रपटात काम करून कोट्यावधी लोकांच्या काळजाचा तुकडा झालेल्या या अत्युत्कृष्ट सौंदर्यवतीचा जन्मापासून ते मृत्यूपर्यंतचा जीवनपट मी आज मांडण्याचा प्रयत्न करणार आहे . मधुबालाविषयी लिहिणं म्हणजे शिवधनुष्य पेलण्यासारखंच आहे . पण खरं सांगायचं तर त्या काळातील कोणाच्याही मनात मधुबाला नसेल असे होणे अशक्यच . मनाचा असा एकही कोपरा नाही जिथे मधुबाला व्याप्त नाही , अशीच अनेकांची भावना आजही असेल यात तिळमात्र शंका नाही . दिल्लीतल्या चाँदनी चौकाजवळील एक झोपडपट्टी - नामचिन वेश्यावस्ती असलेलं एक कुप्रसिद्ध ठिकाण . लाहोरहून रोजीरोटीच्या शोधात आलेल्या अताउल्ला खान देहलवी या पठाणाकडे ना शिक्षण ना कनवटीला बक्कळ पैसा . मग पाठ टेकायला आणि संसारासाठी जागा म्हणून याशिवाय वेगळं ठिकाण त्याला सापडतं तरंच नवल . त्यांची बेगम आयेशा यांना पाचव्यांदा दिवस गेलेले . पहिले २ मुलगे जन्मतःच गेले . त्यांच्यापाठची कनीझ व अल्ताफ घाबर्या जीवानिशी झोपडीबाहेर थांबलेल्या . १४ फेब्रुवारी १९३३ चा दिवसः आत दिवस भरलेली व प्रसूतिवेदनांनी तळमळणारी आयेशा बेगम व वस्तीच्या जवळपास रहाणारी एक सुईण . एरव्ही गरीब गाय असणारी आयेशा प्रसूतिवेदना असह्य होऊन नवर्याला शिव्या घालत वेदनांनी तळमळत होती . तर झोपडीच्या बाहेर आपली बेगम बाळंतपणात मरते की काय ? या शंकेने व्याकूळ झालेला अताउल्ला खान अस्वस्थपणे येरझार्या घालत होता . एका भयंकर किंकाळीनंतर काळजाचा ठोका चुकवणारी शांतता पसरली . आपली बेगम सुखरूप तर असेल ना या चिंतेने खानांनी डोळे घट्ट मिटून घेतले . थोड्या वेळात सुईण पांढऱ्या कपड्यात गुंडाळलेलं छोटंसं बाळ घेऊन बाहेर आली आणि खान यांना म्हणाली , ‘माझ्या संपूर्ण आयुष्यात मी एवढी सुंदर मुलगी पाहिली नाही . ’ अताउल्ला खान यांना बायको वाचली म्हणून हसावे की तिसरी मुलगीच झाली म्हणून रडावे हे कळत नव्हते . दोन मुलींनंतर किमान तिसरा मुलगा व्हावा अशी त्यांची अपेक्षा होती . पण त्यांना हे कुठे माहित होते की ही तिसरी मुलगीच एका कर्तृत्ववान मुलाप्रमाणे आयुष्याच्या अंतापर्यंत त्यांना आणि कुटुंबाला अमाप ऐश्वर्यात ठेवणार आहे . तिचं नांव ठेवण्यात आलं मुमताज जहान बेगम देहलवी . सर्वसामान्य मुलींप्रमाणे मुमताज मोठी होत होती . दिवसांमागे दिवस जात असताना एक दिवस त्यांच्या घरी वलीखान नावाचा फकीर आला . ज्योतिषशास्त्राचा त्याचा दांडगा अभ्यास होता . अताउल्ला खान आणि आयेशा बेगम लहानग्या मुमताजला घेऊन झोपडीबाहेर बसले होते . तिला पाहताच वली खान म्हणाला , ही मुलगी फार प्रसिद्ध होणार आहे . सारे सुख तिच्या पायदळी असेल . पण… . असं म्हणून तो काही क्षण थांबला . त्यानंतर अत्ताउल्ला खानने पैशांची मागणी केली . त्यावर वेड्या बापाने फकीराकडे प्रश्नांचा रतीबच लावला . काही चिंतेचं कारण आहे का ? जर काही असेल तर आत्ताच सांगा . आम्ही ते ऐकायला तयार आहोत . पण बेगम आयेशाने मात्र पुढे काही न सांगण्याचे सांगितले . मुमताजच्या आनंदातच आमचा आनंद आहे . त्याहून जास्त काही ऐकण्याची गरज नसल्याचे तिचे म्हणणे होते . पण बापाला आपल्या मुलीचे भविष्य जाणून घेण्याची इच्छा होती . त्याने वली खानला पुढे बोलण्याचा आग्रह केला . तेव्हा वली खान म्हणाला की , ‘देवाची सर्वोत्कृष्ट कलाकृती आहे ही मुलगी . पण चंद्रावरही डाग आहे . त्याचप्रमाणे हीच्या लग्नात अनेक विघ्न येतील . लग्न झाल्यानंतर यशाच्या शिखरावर असतानाच तिचा मृत्यू होईल…’ माणसाचं मन नेहमी चांगलं कळेल तेवढ्यावरंच आश्वस्त होतं व वाईट ते भविष्य खोटं ठरेल या आशेवर राहतं . मुमताजच्या आईचीही काहीशी अशीच स्थिती होती . आयेशा यांचा भविष्यावर आणि फकिरावर विश्वास होता खरा पण मुलीचे जे काही भविष्य सांगितले त्यावर नाही . अताउल्ला खान तर मनोमन हादरले होते . पण आपल्या मनातील भाव त्यांनी चेहऱ्यावर येऊ दिले नाही . वर्ष सरत गेली आणि अताउल्लाखानचं कुटुंब सातजणांचं झालं . अताउल्ला खान , बेगम आयेशा आणि कनीझ , अल्ताफ , मुमताज , शाहिदा आणि जहिदा या पंचकन्या . मुमताझ मधली असल्यामुळे तिला मझली आपा म्हणून संबोधले जाऊ लागले . अताउल्ला काही कामानिमित्त मुंबईला आले . त्यांच्यासोबत सहा वर्षांची मुमताजही होतीच . मुलीला मुंबईत काही तरी दाखवावं या हेतूने ते तिला घेऊन सहज सागर स्टुडिओमध्ये गेले . सागर स्टुडिओमधील वातावरण पाहून दिल्लीत आल्यावर मुमताजने नृत्य आणि संगीत शिकण्याचा आग्रह बाबांकडे केला . तिचा कलेमधील कल पाहून त्यांनी मुमताजची नृत्य आणि संगीत याची तालीम सुरू केली . तिच्या चुणचुणीतपणामुळे तिला दिल्ली नभोवाणी केंद्रामध्ये प्रवेश मिळाला . तेव्हा संगीतकार खुर्शीद अन्वर हे बालकांच्या नभोवाणीवर होणार्या कार्यक्रमाचे संयोजक होते . मुमताजचा सगळ्या बालकांच्या कार्यक्रमात सहभाग असायचाच . अशाच एका कार्यक्रमात बॉम्बे टॉकीजचे जनरल मॅनेजर रायबहादूर चुनीलाल कोहली ( संगीतकार मदनमोहन यांचे वडील ) यांनी मुमताजला पाहिलं . बॉम्बे टॉकीज त्यावेळी ‘बसंत’ नावाचा चित्रपट बनवत होते . उल्हास व मुमताज शांती यांच्या मुलीच्या भूमिकेसाठी एका लहान मुलीच्या शोधात होते . मुमताजला पाहिल्यावर त्यांचा तो शोध संपला . त्यांनी अताउल्ला खानला बॉम्बे टॉकीजची सर्वेसर्वा देविकाराणीला मुमताजसह भेटण्याचा सल्ला दिला . नेमके याचवेळी इंडियन टोबॅको या कंपनीतून भांडून बाहेर पडलेला खान बेकार अवस्थेत होता . चुनीलाल यांचे म्हणणे ऐकताच ते दिल्ली सोडून मुंबईला कायमचे जायला एका पायावर तयार झाले . एरव्हीगही या वस्तीत मुली राहिल्या तर आसपासचं वातावरण पाहता मोठेपणी त्या पण चेहेरे रंगवून धंदा करतील अशी भिती आयेशाच्या मनात असल्याने ती पण झोपडी भाड्याने देऊन मुंबईला यायला तयार झाली . इकडे मुंबईत बॉम्बे टॉकीजमध्ये चुनीलालनी देविकाराणींशी बोलून ठेवलं होतंच . देविकाराणींनी आणि अमिया चक्रवर्तींनी बेबी मुमताजची छोटीशी मुलाखत घेतली . तिला काही प्रश्न विचारण्यात आले . मुमताजने मोठ्या धिटाईने सर्व प्रश्नांची उत्तर दिली आणि तिची बालकलाकार म्हणून निवड झाली . लगेच सिनेमासाठीचा करारही झाला . महिना १०० रुपये पगार आणि प्रवास खर्चाचे ५० आणि जेवण खाण , चहापाणी याची सोय कंपनीचीच . अजाण मुलीचा पालक म्हणून खान यांनीच करारावर सही केली . त्यांना उध्वस्त अवस्थेतून प्रकाशाचा एक किरण दिसला होता . वलीखानचं भविष्य खरं होण्याची ही सुरुवात आहे हे खान यांना तेव्हा जाणवलं होतं . ‘बसंत’ चित्रपटातील पहिला शॉटच मुमताजनं पहिल्याच टेकमधे ओके करून सगळ्यांनाच आश्चर्याचा धक्का दिला . सगळ्यांनी जोरजोरात टाळ्या वाजवून मुमताजचं कौतुक केलं . शेजारच्या सेटवर ‘बंधन’ चित्रपटाचे शूटिंग सुरु होतं . अशोक कुमार व लीला चिटणीसही कुतुहलानं काय झालं हे पाहण्यासाठी आले . तोवर उल्हास व मुमताज शांती ९ वर्षीय लोभस मुमताजचे भरभरून कौतुक करत होते . सगळी चौकशी झाल्यावर अशोक कुमार यांनीही एक चॉकलेट देऊन मुमताजचे कौतुक केले . ( आणखीन ७ वर्षांनीच अशोककुमार बरोबर ‘महल’ सिनेमा गाजवून सोडणार्या नायिकेचं नायक कौतुक करत होता हे फक्त नियतीलाच माहित होतं . ) ‘बसंत’मधील एक दोन गाणीही छोट्या मुमताजच्या तोंडी होती . पारूल घोषच्या आवाजातील एका गाण्याची रेकॉर्ड बेबीला ऐकवून त्या शब्दांनुसार ओठ हलवत शॉट घेतला गेला . शॉट संपल्यावर अत्यंत आत्मविश्वासानं ‘हे गाणं मीही गाऊ शकले असते , रेकॉर्ड करण्याची काय गरज ? ’ असे छोटी मुमताझ म्हणाली . लहानगीच्या तोंडची ही वाक्य ऐकून बसंतचे संगीतकार पन्नालाल घोष यांनी तोंडात बोटंच घातली . बंधन चित्रपटात असलेल्या तगड्या स्टारकास्टपुढे बसंत चित्रपट कितपत टिकाव धरेल असं वाटणार्या तमाम रसिकांना बसंत चित्रपट आवडला . या चित्रपटाने चांगला गल्ला कमावला होता . चित्रपटातील तीन मुमताज यांनी बसंत चित्रपट अक्षरशः गाजवला . चित्रपटाची नायिका मुमताज शांती , कॅरेक्टर रोलमध्ये असलेली मुमताज अली आणि लोभस बेबी मुमताज . ‘बसंत’ चित्रपटानंतर बॉम्बे टॉकीजची नोटीस हाती पडल्यावर खान यांना नाइलाजाने कुटुंबासह पुन्हा दिल्लीला परतावे लागले होते . पण आता मुमताजने आपल्या झोपडीबाहेर हे कोणत्याही वेश्या व्यवसाय करणाऱ्या महिलेचे घर नसून , इथे फिल्मस्टार बेबी मुमताज राहते , असा बोर्ड लावला . असे केल्याने आपण उगीचंच शेजार्यांचा रोष ओढवून घेतोय असं वाटणार्या खानला मुमताजनं पटवून दिलं की या बोर्डमुळे आपला मानमरातब वाढण्यास मदत होईल , शिवाय भविष्यात कुणी चित्रपटासाठी आपल्याला शोधत आलंच तर या बोर्डाचीच मदत होईल . त्यानंतर ऑल इंडिया रेडिओमध्ये काम करत आणि अजून छोटी - मोठी कामं करत २ वर्ष निघून गेली . त्यानंतर एक दिवस अमिया चक्रवर्ती या देविकाराणींचं ज्वारभाटा या चित्रपटासाठी बेबी मुमताजने काम करावे यासाठी झोपडीसमोर उभे ठाकले . अताउल्ला खानच्या हातात ५०० रुपये आगाऊ रक्कम देऊन ४ दिवसांत मुंबईला यायला सांगून अमिया मुंबईला परतले . मुंबईला आल्यावर ३०० रुपये महिना पगारावर परत बेबी मुमताजचा करार झाला . नायक म्हणून युसूफ खानचं पंडित नरेंद्र शर्मा या गीतकाराच्या मदतीनं दिलीपकुमार असं नांव ठेवलं गेलं . पण ऐनवेळी मुमताजच्या भूमिकेलाच कात्री लावल्यामुळे तिच्या हातून ती भूमिका गेली . याखेरीज , घी मंडई येथे अताउल्ला खान यांनी एक जागा राहवयास मिळवली होती . पण एक दिवस ते सहकुटुंब चित्रपट पहायला गेले असता गोदी विभागात प्रचंड स्फोट झाला आणि ती घी मंडई आगीत जळून भस्मसात झाली . एका क्षणात सर्वस्व गमावलेले खान कुटुंब रस्त्यावर आले . योगायोगाने मुमताजची दिल्लीतील वर्गमैत्रीण तिला मुंबईत भेटली व ७ महिने तिने खान व कुटुंबाला स्वतःकडे आश्रय दिला . मुमजाजचे यानंतर सिनेसृष्टीतील स्ट्रगल सुरू झाले . चित्रपट मिळवण्यासाठी ती आणि बाबा स्टुडिओंचे उंबरे झिजवू लागले होते . असेच एकदा काम नसल्याने वेगवेगळ्या स्टुडिओचे उंबरे खान झिजवू लागला . असंच एकदा रणजित स्टुडिओमधे गेले असता अभिनेता मोतीलालशी त्याची ओळख झाली . तेव्हा रणजितच्या शिफारसीने त्यांनी सरदार चंदूलाल शहांकडे मुमताजला नेलं . सरदार चंदूलालनी मुमताजला गाता येतं का ? असं विचारलं आणि ती हो म्हणताच वाद्यवृंदाबरोबर गाणं म्हणायची तयारी केली . मुमताजनं गाणं सुरु केलं पण तबलजींची व तिची लय न जमल्याने ते मध्येच बंद पडलं . आवाजाच्या चढ उताराप्रमाणे तबलजी म्हणून तुम्हाला लयकारी येत नाही काय ? असं रागाने बोलणार्या मुमताजचं धारिष्ट्य व सुरातील सच्चेपणा जाणवून चंदूलाल शहांनी महिना ३०० रुपये पगारावर तिची बालकलाकार म्हणून नेमणूक केली . चित्रपट निर्मितीचा कारखाना असलेल्या रणजित स्टुडिओमधे मुमताजने १९४४ मध्ये मुमताज महल , १९४५ मध्ये धन्ना भगत , १९४६ मध्ये पुजारी , फुलवारी आणि राजपुतानी तर १९४७ मध्ये सात समंदरों की मलिका या एकून सहा चित्रपटात कामं केलं . फरक इतकाच होता की बेबी मुमताज म्हणून बसंत मधे चमकलेली मुमताज या ६ चित्रपटात मधुबाला या नावाने सर्वांसमोर आली . ज्वारभाटाच्या वेळेस युसूफ खान यांचे नामकरण दिलीपकुमार करण्यात कारणीभूत ठरलेल्या देविकाराणी यांनीच मुमताज यांचे मधुबाला हे नामकरण केले . मुळातच सुंदर व पठाण असल्याने तारुण्याने मुसमुसलेली मधुबाला आता १४ वर्षांची झाली होती . १४ व्या वर्षीच पाच चित्रपटात नायिका बनलेल्या मधुबालाचा सिनेप्रवास आपण पुढच्या भागात वाचू .


भारतीय संघाचा माजी कर्णधार महेंद्रसिंग धोनी आणि त्याची मुलगी झिवा यांचे व्हिडियो कायम चर्चेचा विषय ठरतात . झिवाचे गोड फोटो आणि व्हिडीओ धोनी सोशल मीडियावर पोस्ट करतो न करतो तोच ते व्हायरलही होतात . जगभरात धोनीचे असणारे अगणित चाहते आता झिवाचेही चाहते झाले आहेत . आपल्या लाडक्या बाबांसाठी मैदानात पाण्याची बाटली घेऊन धावत जाणारी झिवा , कॅप्टन कूलसोबत लाडू फस्त करणारी झिवा , पोळ्या लाटणारी झिवा , दोन भाषेत आपल्या बाबाला कसे आहात वेचणारी झिवा… असे तिचे भरपूर व्हिडीओ प्रचंड व्हायरल झाले आहेतच . त्यात आता झिवा आणि धोनीचा आणखी व्हिडीओ धोनीने पोस्ट केला आहे . इंस्टाग्रामवरील या व्हिडिओत झिवा आपल्या वडिलांना नाचायचं कसं याचे धडे देत आहे . एका गाण्यावर झिवा डान्स करत आहे . त्यानंतर धोनी झिवाच्या स्टेप्स पाहून त्याप्रमाणे डान्स करण्याचा प्रयत्न करताना दिसत आहे . हा व्हिडिओ चाहत्यांमध्ये चांगलाच प्रसिद्ध होताना दिसत आहे . या पूर्वी झिवाचे अनेक व्हिडिओ व्हायरल झालेले आहेत . या व्हिडिओला १९ तासांत ११ लाखांहून अधिक लाईक्स मिळाले आहेत .


‘उडता पंजाब’मधील आलिया भटच्या अभिनयाने चित्रपटातील तिचे सह - कलाकार भलतेच प्रभावित झालेले दिसतात . शाहीदनंतर करिना कपूरनेदेखील तिच्या अभिनयाचे कौतुक केले . चित्रपटातील आलियाच्या उत्तम अभिनयासाठी तिला राष्ट्रीय पुरस्कार मिळायला हवा , असे आपल्याला वाटते असल्याचे करिनाने म्हटले आहे . तसे पाहायला गेले तर पुरस्कारापेक्षा मी चाहत्यांचे प्रेम आणि त्यांनी केलेल्या कौतुकाला महत्व देते . चित्रपटाला मिळालेल्या प्रतिसादाला आलियाने एखाद्या पुरस्काराप्रमाणे मानायला हवे . परंतु , आलियाला चित्रपटातील अभिनयासाठी राष्ट्रीय पुरस्कार मिळायला हवा या शाहिदच्या मताशीदेखील आपण सहमत असल्याचे करिना म्हणाली . अभिषेक चौबे दिग्दर्शित ‘उडता पंजाब’ चित्रपटात आलियाने एका बिहारी स्थलांतरित तरुणीची व्यक्तिरेखा साकारली आहे . उत्पन्नाच्या बाबतीत ‘उडता पंजाब’ या वर्षीच्या जबरदस्त सुरुवात करणाऱ्या चित्रपटांच्या यादीत पाचव्या स्थानावर आहे .


भारतीय क्रिकेट नियामक मंडळाने ( बीसीसीआय ) इंडियन प्रीमिअर लीगच्या ( आयपीएल ) धर्तीवर महिलांसाठीही लीग सुरू करावी , या तर्कहीन चर्चाना भारतीय महिला क्रिकेट संघाची कर्णधार मिताली राजने पूर्णविराम लावला . महिला क्रिकेटपटूंची दुसरी फळीच तयार नसल्याने आता ही लीग खेळवण्यात काहीच अर्थ राहणार नाही , असे स्पष्ट मत तिने व्यक्त केले आणि ही फळी तयार होण्यासाठी आणखी दोन वर्षांचा कालावधी लागेल , असे तिने सांगितले . गतवर्षी इंग्लंडमध्ये झालेल्या आयसीसी महिला विश्वचषक स्पध्रेत भारतीय संघाने उल्लेखनीय कामगिरी करताना सर्वाचे लक्ष वेधले होते . मात्र , अजूनही आंतरराष्ट्रीय आणि स्थानिक खेळाडू यांच्यात बराच फरक असल्याचे मितालीला वाटते . ‘‘आयपीएलसारख्या लीगमध्ये खेळण्यास योग्य असलेल्या खेळाडूंची फळी निर्माण होण्याची आवश्यकता आहे . भारत ‘अ’ संघाकडेही सक्षम खेळाडूंची फळी नाही . त्यामुळे जेव्हा अनेक सक्षम खेळाडूंची फळी आपल्याकडे तयार होईल , तेव्हा महिलांच्या आयपीएल लीगचा विचार करणे योग्य ठरेल . आंतरराष्ट्रीय आणि स्थानिक खेळाडूंमध्ये बरेच अंतर आहे आणि अशा परिस्थितीत आयपीएलसारखी लीग खेळवणे महिला क्रिकेटच्या प्रसारासाठी घातक ठरेल , ’’ असे स्पष्ट मत मितालीने व्यक्त केले . ऑस्ट्रेलियाविरुद्धच्या एकदिवसीय मालिकेत हार पत्करावी लागल्यानंतर भारतीय महिला संघ तिरंगी मालिकेत चांगल्या कामगिरीसाठी सज्ज झाला आहे . या मालिकेपूर्वी इंग्लंड आणि ऑस्ट्रेलिया संघाने भारत ‘अ’ संघाविरुद्ध सराव सामन्यात विजय मिळवले . ‘‘भारत ‘अ’ ही संकल्पना आम्ही नुकतीच राबवायला सुरुवात केली आहे . त्यामुळे दुसरी फळी तयार होण्यासाठी काही वर्षांचा कालावधी लागेल . या संघात गुणवत्ता असलेले युवा खेळाडू आहेत , परंतु त्यांना पुरेशी संधी मिळायला हवी . जेमिमा रॉड्रिग्ज , तानिया भाटिया आणि पूजा वस्त्राकर या युवा खेळाडूंना अधिक संधी द्यायला हवी , ’’ असे मिताली म्हणाली .


देशातील क्रिकेट प्रशासन पारदर्शक असावे या उद्देशाने सुप्रीम कोर्टातर्फे स्थापन झालेल्या लोढा समितीच्या शिफारशींच्या अंमलबजावणीविरोधात भारतीय क्रिकेट नियामक मंडळाने ( बीसीसीआय ) दाखल केलेली याचिका मंगळवारी सुप्रीम कोर्टाने फेटाळून लावली आहे . त्यामुळे बीसीसीआयला आता लोढा समितीच्या शिफारशींची अंमलबजावणी करण्यावाचून दुसरा पर्याय उरलेला नाही . लोढा समितीच्या शिफारशींच्या अंमलबजावणीमुळे बीसीसीआयच्या कामकाजात अमूलाग्र बदल होणार आहेत . लोढा समितीच्या शिफारशींची अंमलबजावणी करण्यात बीसीसीआयने चालढकल केल्याने सुप्रीम कोर्टाने याआधीही बीसीसीआयला फटकारले होते . बीसीसीआयच्या याचिकेवरील निर्णय दसऱयाच्या सुटीमुळे सुप्रीम कोर्टाने राखून ठेवला होता . त्यानंतर आज झालेल्या सुनावणीत बीसीसीआयने शिफारशींच्या अंमलबजावणीबाबत दाखल केलेल्या पुनर्विचार याचिकेला सुप्रीम कोर्टाने केराची टोपली दाखवली . वाचाः अनुराग ठाकूर क्रिकेटपटू , तर मी कर्णधार ; सुप्रीम कोर्टात सरन्यायाधीशांची ‘बॅटिंग’ सुप्रीम कोर्टाच्या या निर्णयामुळे बीसीसीआयला लोढा समितीच्या शिफारशींची अंमलबजावणी करावी लागणार आहे . मात्र , शिफारशींची अंमलबजावणी केव्हापासून सुरू होणार याबाबत बीसीसीआयने लेखी हमी देण्याची विनंती सरन्यायाधीश टी . एस . ठाकूर यांना केली होती . त्यावर तात्पुरता दिलासा देखील बीसीसीआयला मिळाला . सुप्रीम कोर्टाने समितीच्या शिफारशींच्या अंमलबजावणीसाठी मुदतवाढ दिली . पण शिफारशींच्या अंमलबजावणीची ठोस तारीख अद्यापही निश्चित झालेली नाही . वाचाः ‘बीसीसीआय’कडून आमच्या निर्णयाचा विपर्यास - लोढा लोढा समितीच्या शिफारशींची अंमलबजावणी करण्यासंदर्भात बीसीसीआयशी संलग्न संघटनांमध्ये संभ्रमावस्था असल्याचे सचिव अनुराग ठाकूर यांनी सोमवारी सांगितले होते . ‘शिफारशींच्या अंमलबजावणीसाठी तीन चर्तुथांश संघटनांची मान्यता आवश्यक आहे . आम्ही संघटनांना याबाबत कल्पना दिली आहे . आता त्यांनी भूमिका स्पष्ट करणे अपेक्षित आहे . शिफारशींची अंमलबजावणी कशी करायची याबाबत संघटनांमध्ये गोंधळ आहे . तो दूर व्हायला हवा’ , असे अनुराग ठाकूर यांनी सोमवारी सुप्रीम कोर्टाच्या सुनावणीनंतर स्पष्ट केले होते . वाचा : बदला , नाहीतर बदलण्यास भाग पाडू ; कोर्टाने ‘बीसीसीआय’ला फटकारले


इंग्लंड आणि भारत ‘अ’ यांच्यातील सराव सामन्यास अचानक महत्त्व प्राप्त झाले आहे . एकदिवसीय लढतीत महेंद्रसिंह धोनीची कर्णधार म्हणून ही अखेरची लढत असेल . त्यामुळे या सामन्याचे औत्सुक्य वाढले आहे . भारतीय क्रिकेट नियामक मंडळाचे अध्यक्ष अनुराग ठाकूर आणि सचिव अजय शिर्के यांच्यासह सर्वच कार्यकारिणी सदस्य बडतर्फ झाल्यानंतरची ही भारतातील आंतरराष्ट्रीय संघाची पहिलीच लढत असेल . या लढतीच्या संयोजनास साह्य करू नका , असे सांगत सीसीआयवर दडपण आणण्याचाही प्रयत्न झाल्याची चर्चा आहे . या पार्श्वभूमीवर उद्या ( ता . १० ) ही प्रकाशझोतातील लढत होईल . धोनीचा या सामन्याद्वारे भारतीय संघात आपण यष्टिरक्षक - फलंदाज म्हणून राहू शकतो , हे दाखवून देण्याचा प्रयत्न असेल . किंबहुना इंग्लंडविरुद्धच्या मालिकेत त्याचा हाच प्रयत्न असेल . धोनीच्या एकदिवसीय नेतृत्वाची ही अखेरचीच लढत असेल ; मात्र याच लढतीद्वारे युवराज सिंग आणि आशिष नेहरा भारतीय संघातील पुनरागमन सिद्ध करण्यास उत्सुक असतील . नेहरा यंदा एकही लढत खेळलेला नाही . तो मॅच फिटनेस सिद्ध करण्यास उत्सुक असेल . रणजी करंडक स्पर्धेतील चमकदार कामगिरीमुळे युवराजची निवड करण्यात आली आहे . युवराज , नेहरा , तसेच धोनीसाठी उद्याची लढत हा चांगला सराव असेल . शिखर धवन , हार्दिक पंड्या , अंबाती रायूदू , मोहित शर्मा हे सर्व धोनीच्या निरोपाची लढत गाजवण्यास उत्सुक असतील . इंग्लंड आणि संघातील बहुतेक खेळाडू मर्यादित षटकांच्या सरावात आहेत . त्याचबरोबर त्यांना ताकदवान भारतीय संघाबरोबर खेळण्याची संधी लाभली आहे . त्याचा अर्थातच ते फायदा घेतील .


रिअल माद्रिदचा अव्वल दर्जाचा खेळाडू ख्रिस्तियानो रोनाल्डोला युरोपियन फुटबॉल महासंघातर्फे दिला जाणारा सर्वोत्तम खेळाडूचा मान मिळाला आहे . कारकीर्दीत दुसऱ्यांदा त्याला हा मान मिळाला आहे . रोनाल्डोने रिअल माद्रिदमधील त्याचा सहकारी गॅरेथ बॅले व अॅटेलिटिको माद्रिदचा खेळाडू अन्तोनी ग्रिझमन यांना मागे टाकून हा पुरस्कार मिळवला . रोनाल्डोने यापूर्वी २०१३ - १४मध्ये हा पुरस्कार मिळवला होता . ‘‘पुन्हा हा सन्मान मिळाल्याबद्दल मला खूप आनंद झाला आहे . मात्र गॅरेथ व ग्रिझमन हेदेखील अव्वल दर्जाचे खेळाडू आहेत , ’’ असे रोनाल्डोने सांगितले . रिअल माद्रिद संघाने मे महिन्यात ११व्यांदा युरोपियन चषक जिंकला होता . त्यावेळी अंतिम फेरीत त्यांनी अॅटेलटिको संघाला पेनल्टी शूटआऊटद्वारे हरवले होते . त्यामध्ये रोनाल्डोने विजयी गोल केला होता .